text:
سيلا باچ: کوۏيد-١٩: ڤرينته کاولن ڤرݢرقن دلنجوتکن سلاما ١٤ هاري، هيڠݢ ٢٨ اڤريل
بسم الله الرحمن الرحيم. السلام عليکم ورحمة الله وبرکاته.
ساودارا-ساوداري رعيت مليسيا يڠ ساي کاسيهي.
اڤ خبر سموا؟ ساي هارڤ ساودارا-ساوداري صيحت سجهترا برسام کلوارݢ درومه. باݢي يڠ سداڠ بکرجا، سلامت بکرجا دان جاݢ کصيحتن. سنتياس عملکن ڤنجاراکن سوسيال، جاݢ کبرسيهن ديري دان اڤابيلا باليق ک رومه جاڠن لوڤا مندي دولو. کمودين باروله بوات اڤا٢ اکتيۏيتي برسام کلوارݢ.
داول اوچاڤن ساي اين، ساي نق منظاهيرکن راس تريما کاسيه دان ڤڠهرݢان ساي کڤد اندا سموا سباݢاي رعيت مليسيا. اندا اداله مأنسي يڠ هيبت.
دوکتور دان جوروراوت يڠ برادا دباريسن هادڤن، اندا مڠمبيل ريسيکو ستياڤ کالي ملڠکه ماسوق ک ود. تتاڤي اندا تروس ملڠکه دڠن ݢاݢه اونتوق مڽلامتکن ڽاوا اورڠ لاين. والاوڤون لتيه، اندا تيدق مڠلوه تتاڤي تروس برخدمت دڠن چکال. تريما کاسيه يڠ تق ترهيڠݢ ساي اوچڤکن.
تريما کاسيه جوݢ ساي اوچڤکن کڤد دوکتور دان جوروراوت دهوسڤيتل سواستا. کتيک هوسڤيتل کراجأن سيبوق مراوات ڤساکيت کوۏيد-١٩، هوسڤيتل سواستا منريما ڤساکيت٢ بوکن کوۏيد-١٩ اونتوق دراوت.
تريما کاسيه جوݢ کڤد اڠݢوتا ڤوليس دان تنترا يڠ منجاݢ سکتن جالن راي. اندا برڤانس، برهوجن، تتاڤي تروس منجالنکن توݢس. شباس ساي اوچڤکن.
جوݢ کڤد اڠݢوتا ايميݢريسين، اڠکتن ڤرتاهنن عوام، بومبا، ريلا، ڤيهق برکواس تمڤتن دان لاين٢ اݢينسي يڠ توروت ممبنتو. ساي اوچڤکن تريما کاسيه.
تريما کاسيه جوݢ کڤد انسان٢ يڠ برموره هاتي ممبوڠکوس ماکنن اونتوق دهانتر کڤد ڤارا ڤتوݢس دباريسن هادڤن. مريک بوات سچارا ڤرچوما تنڤا مڠهارڤکن اڤا٢ بالسن. اندا اداله انسان يڠ هيبت.
بݢيتو جوݢ کڤد اندا يڠ بکرجا مڠهانتر ماکنن. سام اد ݢراب فود، فود ڤندا اتاو لاين٢. اندا مڠمبيل ريسيکو. اورڠ لاين دودوق درومه، اندا کلوار رومه اونتوق ڤستيکن اورڠ لاين بوليه ماکن. اندا ملاکوکن ساتو ڤکرجأن يڠ مليا. ڤسان ساي، جاݢ کصيحتن، جاݢ کسلامتن، جاڠن باوا موتور لاجو٢. اندا جوݢ انسان يڠ هيبت.
ڤينديق کات، کيت عبارت سبواه کلوارݢ بسر. کيت ساليڠ بنتو ممبنتو کتيک زمان سوسه. کيت جاݢ کلوارݢ کيت. کيت جاݢ جيرن کيت. کيت جاݢ مشارکت کيت. باءيق کيت دکامڤوڠ، دکاوسن ڤرومهن، دکوندومينيوم، درومه فلت. کيت جاݢ کيت. اينله نيلاي سبنر ڤرسااودارأن رعيت مليسيا تنڤا مڠيرا بڠسا.
ساوداري-ساوداري يڠ ساي کاسيهي،
برداسرکن سيتواسي ترکيني، ڤرلقسانأن ڤرينته کاولن ڤرݢرقن تله داڤت ممبنتو ڤارا ڤتوݢس کصيحتن کيت مڠاول ڤنولارن کوۏيد-١٩ ک ساتو تاهڤ يڠ اݢق ستابيل. منوروت اونجورن يڠ دبوات اوليه کمنترين کصيحتن مليسيا، ڤرينته کاولن ڤرݢرقن يڠ دلقسانکن دالم تيمڤوه همڤير سبولن يڠ لالو تله سديکيت سباڽق مڠورڠکن کبوليهجڠکيتن دان ڤنولارن کوۏيد-١٩.
دڠن اوسها٢ يڠ تله دبوات، کيس٢ ڤوسيتيف کوۏيد-١٩ اداله ترکاول ڤد قدر ٧٪، ايايت دباوه تند١ ارس ١٠٪ يڠ دتتڤکن اوليه ڤرتوبوهن کصيحتن سدونيا. قدر کماتين عقيبة وابق اين جوݢ اداله رنده، ايايت ١٫٦٪ بربنديڠ ٥٫٨٪ قدر کماتين دڤريڠکت دنيا.
ستاکت اين سراما ١٬٨٣٠ اورڠ ڤساکيت تله کلوار دري هوسڤيتل. اين برمعنى ٤٣٪ ڤساکيت کوۏيد-١٩ تله ڤوليه. هاري اين سهاج جومله ڤساکيت يڠ ڤوليه اياله سراما ٢٢٠ اورڠ، ملبيهي جومله کيس ڤوسيتيف بهارو ايايت سباڽق ١١٨ کيس. جومله کيس ڤوسيتيف بهارو جوݢ تله منونجوقکن ڤنورونن سجق ببراڤ هاري يڠ لالو. جک تريند ڤنورونن اين برتروسن اونتوق تيمڤوه دوا ميڠݢو اکن داتڠ، ان شاءالله کيت اکن داڤت مڠاول وابق کوۏيد-١٩ اين درڤد منولر.
نامون بݢيتو، کيت تيدق بوليه مڠمبيل موده سيتواسي يڠ سداڠ برلاکو. ڤنولارن وابق اين ماسيه دڤريڠکت ڤرتڠهن دان ممرلوکن تيندقن ڤنچݢهن سرتا کاولن يڠ برتروسن. مالهن، اوسها٢ منچݢه وابق اين مستي دڤرهيبتکن لاݢي باݢي مموتوسکن رنتاين ڤنولارن جڠکيتن. اين ترماسوق ممبري تومڤوان خصوص کڤد کومڤولن٢ ساسر يڠ دکنلڤستي منجادي ڤونچا ڤنولارن وابق اين.
سيهوبوڠن ايت، برداسرکن نصيحت درڤد کمنترين کصيحتن مليسيا دان ڤاکر٢ ڤروبتن، کراجأن مموتوسکن اونتوق ملنجوتکن ڤلقسانأن ڤرينته کاولن ڤرݢرقن اونتوق تيمڤوه دوا ميڠݢو لاݢي، ايايت دري ١٥ اڤريل هيڠݢ ٢٨ اڤريل ٢٠٢٠. ڤلنجوتن تيمڤوه اين دبوات اونتوق ممبري رواڠ کڤد ڤتوݢس٢ کصيحتن ممرڠي ڤنولارن کوۏيد-١٩، سلاين مڠلقکن ڤنولارن سمولا وابق اين دالم مشارکت.
تيندقن اين اداله سلارس دڠن ڤنداڠن ڤرتوبهن کصيحتن سدنيا يڠ مڽارنکن نݢارا٢ سوڤاي تيدق منمتکن ڤرينته کاولن ڤرݢرقن ترلالو اول. سڤرتيمان يڠ برلاکو دببراڤ بواه نݢارا، ڤنولارن وابق اين منيڠکت سمولا اڤابيلا ڤرينته کاولن ڤرݢرقن دتامتکن.
اڤ يڠ ساي هندق سبوتکن دسيني اياله کيت مستي برسديا اونتوق برهادڤن دڠن سيتواسي اين باݢي ساتو تيمڤوه ماس يڠ اݢق لبيه لاما. اياڽ موڠکين برلاروتن اونتوق تيمڤوه ببراڤ بولن، سبلوم کيت داڤت بتول٢ ڤستيکن ڤنولارن وابق اين دأتسي سراتوس ڤراتوس.
ايتڤون کهيدوڤن کيت موڠکين تيدق بوليه کمبالي سڤرتي سديعقلا. سلاݢي ۏيروس اين ماسيه ادا، عمالن ڤنجاراکن سوسيال مستي دتروسکن. کيت مستي سنتياس منجاݢ کبرسيهن ديري. ايلقکن سبارڠ ڤرهيمڤونن. هيندري تمڤت يڠ سسق.
بولن رمضان اکن منجلڠ تيبا تيدق لاما لاݢي. کيت تيدق بوليه ک بازر رمضان اونتوق ممبلي جواده بربوک ڤواسا، تيدق بوليه ک مسجد اونتوق برتراويح. جادي برتراويح له درومه برسام کلوارݢ. موڠکين جوݢ کيت تيدق بوليه باليق ک کامڤوڠ سڤرتي بياسا.
والاوڤون سوکر اونتوق کيت بايڠکن ڤرکارا اين، تتاڤي اينله کڽاتأن يڠ اکن کيت هادڤي.
ساي جوݢ باچ کومين٢ ايبو-باڤ دفيسبوق. راماي يڠ ماهو ڤنوتوڤن سکوله دلنجوتکن لاݢي. ايبو-باڤ رات٢ بيمبڠ تنتڠ کسلامتن انق٢. ساي ڤون ادا چوچو يڠ برسکوله. سڤرتي ساودارا-ساوداري ساي ڤون بيمبڠ جوݢ. سموا اورڠ سايڠکن انق. چوچو لبيه لاݢيله سايڠڽ.
جادي، سکوله موڠکين تيدق اکن دبوک لبيه اول. کيت موڠکين اکن تڠݢوهکن دهولو سيسي ڤرسکوله سهيڠݢاکن کيت بنر٢ يقين کادأن تله کمبالي ڤوليه.
سمنتارا ايت، انق٢ کيت ڤرلو بلاجر درومه. ساي تله مينتا کمنترين ڤنديديقن سوڤاي ملقساناکن اينسياتيف ڤمبلاجرن دري رومه سڤنجڠ تيمڤوه کاولن ڤرݢرقن اين، دان موڠکين اونتوق تيمڤوه يڠ ستروسڽ سهيڠݢالاه سکوله دبوک.
والاوڤون کادأن دنݢارا کيت ان شاءالله اکن کمبالي ڤوليه دڠن لڠکه٢ يڠ سداڠ دأمبيل، کيت مستي ايڠت بهاوا بوکن نݢارا کيت سهاج يڠ ترکسن دڠن وابق اين. سلوروه دنيا ترکسن ترماسوقله نݢارا٢ جيرن کيت.
ساي نق بريتاهو، دسڤنجڠ سمڤادن نݢارا کيت اين باڽق ترداڤت لوروڠ٢ تيکوس. ڤنداتڠ اسيڠ تنڤا ايذين بياساڽ بولوس منروسي لوروڠ٢ اين. جک کيت تيدق تيڠکتکن کاولن، مريک موڠکين بولوس دان ممباوا ۏيروس ماسوق ک نݢارا کيت. نعوذ بالله.
جادي، ساي تله ارهکن کتوا ڤوليس نݢارا، ڤڠليما اڠکتن تنترا، کتوا ڤڠاره اݢينسي ڤڠواتکواسان ماريتيم مليسيا، ايميݢريسين، ريلا دان لاين٢ اݢينسي يڠ برکاءيتن سوڤاي ڤرکتاتکن کاولن دسڤنجڠ سمڤادن نݢارا.
ريڠکسڽ، کهيدوڤن کيت اونتوق بولن٢ اتاو تاهون يڠ منداتڠ اين تيدق اکن کمبالي سڤرتي بياسا. کيت اکن منجالني کهيدوڤن دڠن کبياسأن بهارو. اڤ يڠ بياسا کيت بوات دهولو، تق بوليه کيت بوات لاݢي.
چونتوه مودهڽ، برجابت تاڠن. کالاو دولو برجابت تاڠن بيلا برجومڤا اداله ساتو ڤرکارا يڠ بياسا دبوات. کالاو تق دبوات اياڽ دأڠݢڤ جڠݢل، اتاو تق برادب. تتاڤي سکارڠ اين لاين. کيت تق بوليه برجابت تاڠن بيلا برجومڤا اونتوق مڠيلقکن جڠکيتن ۏيروس. موڠکين کيت توندوق سهاج سباݢاي تندا حرمت. اين اداله کبياسأن بهارو.
بݢيتو جوݢ ڤرکارا يڠ کيت تق بياسا بوات سبلوم اين سڤرتي باسوه تاڠن. سکارڠ دان اونتوق ماس يڠ اکن داتڠ کيت مستي بياساکن ممباسوه تاڠن دڠن لبيه کرڤ. ݢوناکن سابون، ڤنسانيتي تاڠن دان سباݢايڽ. جوݢ مماکاي توڤيڠ موک.
باڽق لاݢي چونتوه٢ لاين يڠ تق ڤرلو ساي سبوت کران ساي فيکير ساودارا-ساوداري فهم مقصود کبياسأن بهارو يڠ مستي کيت عملکن دالم منجالني کهيدوڤن سهارين اونتوق تيمڤوه يڠ منداتڠ.
ساودارا-ساوداري يڠ ساي کاسيهي سکالين،
ساي فهم بهاوا ايکونومي نݢارا کيت ترججس کران سکتن٢ يڠ دبوات ترهادڤ اکتيۏيتي ڤراوسهأن، ڤرکيلڠن دان ڤرنياݢان سڤنجڠ تيمڤوه ڤرينته کاولن ڤرݢرقن برکواتکواس. اونتوق ايت، کراجأن برستوجو سوڤاي ببراڤ سيکتور ايکونومي يڠ ترڤيليه اکن دبوک سمولا سچارا برڤريڠکت دڠن ݢاريس ڤندوان ڤنجاݢأن کصيحتن دان کاولن ڤرݢرقن يڠ کتات.
سبواه جاوتنکواس خاص کابينيت يڠ دڤڠروسيکن برسام اوليه منتري کانن ڤرداݢڠن انتارابڠسا دان ايندوستري دان منتري کانن ڤرتاهنن دوجودکن اونتوق منليتي سناراي سيکتور٢ ايکونومي يڠ ترڤيليه اونتوق دبوک سچارا برڤريڠکت.
ساي ايڠين تݢسکن بهاوا ڤمبوکأن ببراڤ سيکتور يڠ ترحد اين بوکن برمقصود کيت ملوڠݢرکن ڤرينته کاولن ڤرݢرقن. ڤرينته اين ماسيه برکواتکواس دان سموا ارهن يڠ دکلوارکن اوليه ڤيهق برکواس مستيله دڤاتوهي. جک ترداڤت ڤڠوسها، کيلڠ اتاو شريکت يڠ ملڠݢر ڤراتورن، کراجأن اکن مناريق باليق کبنرن يڠ دبريکن.
سناراي سيکتور اين اکن دعمومکن اوليه کراجأن دالم ماس تردکت.
ساودارا-ساوداري يڠ ساي کاسيهي سکالين،
سباݢاي ڤردان منتري، ساي برتڠݢوڠجواب منجاݢ کسلامتن ڽاوا ساودارا-ساوداري. ستياڤ ڽاوا اداله برهرݢ. باءيق بايي، اورڠ مودا، اورڠ ديواس اتاو ورݢ امس، سمواڽ برنيلاي. کهيلڠن ساتو ڽاوا کران ۏيروس اين بوکن برارتي کهيلڠن کڤد سوامي، استري، انق٢ اتاو کلوارݢ تردکت سهاج، تتاڤي جوݢ ساتو کهيلڠن بسر بوات نݢارا.
کران ايت، ماريله کيت برسام٢ منجاݢ کصيحتن ديري کيت، کلوارݢ کيت دان اورڠ٢ دسکليليڠ کيت دڠن مماتوهي ڤرينته کاولن ڤرݢرقن.
Let me remind you that the war on Covid-19 is not yet over. The fight is still on. We are doing well so far, so just uplift your spirit and continue to fight. If we persevere, insya-Allah we will win. (ساي ايڠين مڠيڠتکن ساودارا-ساوداري سکالين بهاوا ڤرجواڠن ممرڠي ۏيروس کوۏيد-١٩ اين بلوم بيرقهير. ڤرجواڠن ماسيه برتروسن. کيت سداڠ ملاکوکن يڠ ترباءيق بوات ماس اين، مک جاڠن ڤوتوس اسا دان تروسکن ڤرجواڠن. جک کيت تابه ﴿دالم مڠهادڤي چابرن اين﴾، ان شاءالله، کيت اکن برجاي.)
ساي برتواه کران اندا سموا اداله انسان يڠ برديسيڤلين دان ڤاتوه کڤد اوندڠ٢. تاهڤ ڤماتوهن ڤرينته کاولن ڤرݢرقن دنݢارا کيت اداله تيڠݢي دان اين منونجوقکن ساودارا-ساوداري سموا فهم اکن کڤنتيڠن منجاݢ کصيحتن دان کسلامتن ديري.
تروسکنله سيکڤ يڠ ترڤوجي اين. تروسله بروسها، بردعا دان برتاوقکل. ان شاءالله کيت اکن برجاي مڠهاروڠي اوجين اين برسام٢. کڤد الله جواله کيت برسراه.
وبالله التوفيق والهداية و السلام عليکم ورحمة الله وبرکاته.


c: text/html

text:
دعوة اداله ايليمن يڠ ساڠت ڤنتيڠ دالم اوسها ممبنتوق کهيدوڤن يڠ سجهترا. اڤابيلا مأنسي برجاي ددعوةکن سوڤاي طاعة کڤد الله سبحان وتعالى، مريک تيدق اکن ملاکوکن ڤرکارا٢ بوروق يڠ مروسقکن کهيدوڤن مريک، کهيدوڤن اورڠ لاين دان کادأن عالم سکيتر.
دعوة جوݢ بوليه ددفينيسيکن سباݢاي ݢرقن برتروسن مڠاجق مأنسي ک جالن الله سبحان وتعالى سوڤاي مريک منداڤت کبهاݢيءن دان کسلامتن ددنيا دان د خيرات.لامن ويب راسمي مفتي ولايه ڤرسکوتوان
نامون، اڤابيلا برچاکڤ سؤال دعوة، اد دالم کالڠن مشارکت يڠ مراساکن بهاوا توݢس بردعوة هاڽ ترلتق دباهو ݢولوڠن يڠ ترتنتو سهاج، خاصڽ مريک يڠ ڤاکر دالم بيدڠ اݢام.
اوليه ايت اداله منجادي تڠݢوڠجواب کيت اونتوق مڽدرکن مشارکت بهاوا توݢس بردعوة اداله ساتو کواجيڤن دان تڠݢوڠجواب اساس باݢي ستياڤ اومت اسلام، تنڤا مڠيرا سياڤاڤون کيت.
ايبو باڤ مستي بردعوة کڤد انق٢، ابڠ دان کاکق بوليه بردعوة کڤد اديق٢، دوکتور بوليه بردعوة کڤد ڤساکيت، ڤارا رماج هندقله بردعوة کڤد راکن سبايا دان بݢيتوله ستروسڽ.
الله سبحان وتعالى برفرمان ددالم ايات ١٠٤ سوره علي عمران بهاوا هندقله اد دانتارا کيت سباݢاي اومت اسلام يڠ بردعوة اونتوق ممباوا کڤد کبايکن سرتا منچݢه درڤد ڤرکارا يڠ ساله دان مروسقکن.
کونسيڤ امر معروف نهي موڠکر اداله کونسيڤ يڠ امت ڤنتيڠ ددالم اجرن اݢام اسلام، دان اياڽ مروڤاکن ترس اوتام دالم ݢرقن دعوة.
فرمان الله سبحان وتعالى:
وَلْتَكُنْ مِنْكُمْ أُمَّةٌ يَدْعُونَ إِلَى الْخَيْرِ وَيَأْمُرُونَ بِالْمَعْرُوفِ وَيَنْهَوْنَ عَنِ الْمُنْكَرِ وَأُولَئِكَ هُمُ الْمُفْلِحُون.
﴿دان هندقله اد دانتارا کامو سيݢولوڠن اومت يڠ مڽرو کڤد کباجيکن، مڽوروه کڤد يڠ م’روف دان منچݢه دري يڠ موڠکر مريکله اورڠ٢ يڠ برونتوڠ.﴾﴿سوره علي عمران: ٤٠١﴾
دعوة بوليه دلاکوکن سچارا لڠسوڠ ماوڤون سچارا تيدق لڠسوڠ، چونتوهڽ ممڤرکتيقکن اخلاق دان کڤريبادين ترڤوجي سڤرتي يڠ دتونتوت اوليه اݢام کيت جوݢ مروڤاکن ساتو اوسها دعوة يڠ برکسن.
ڤارا رماج يڠ سڤاتوتڽ لبيه ممهمي ڤراسان ݢولوڠن رماج ڤاتوت بردعوة کڤد راکن سبايا دان ساليڠ ايڠت-مڠيڠاتي دالم اوسها کيت اونتوق منجادي انسان٢ يڠ لبيه باءيق.
رماج هاري اين سڤاتوتڽ لبيه برهيمه تيڠݢي حاصيل درڤد ديديقن ايبو باڤ يڠ لبيه برڤلاجرن، منعمتي ڤروسيس ڤنديديقن فورمل يڠ برکواليتي سرتا ممڤروليهي ڤلباݢاي منفعة حاصيل درڤد ڤروݢرام٢ يڠ دلقسانکن اوليه ڤيهق سکوله دان کمنترين٢ يڠ برکاءيتن. مالڠڽ، حاصيل کاجين منداڤتي بهاوا ڤرکارا يڠ سباليقڽ تله برلاکو دمان سماکين راماي ݢولوڠن رماج ترليبت دالم ݢجالا سوسيال.
اڤاکه مشارکت هاري اين هاڽ ممنتيڠکن ڤنديديقن اکادميک سمات٢ سهيڠݢ مڠابايلن سؤال ممبنتوق مورل دان تيڠکه لاکو ݢينراسي مودا؟
تنڤا ڤڠيسين کروهانيان يڠ مڽلوروه، جيوا رماج منجادي کوسوڠ دان اين منجادي ڤونچا کڤد برلاکوڽ مسئله کچلاروان مينتل دان ڤلباݢاي مسئله مينتل لاينڽ، يڠ جک تيدق دتاڠني دڠن تونتس، اکن مڽببکن نݢارا ترڤقسا برهادڤن دڠن ڤلباݢاي مسئله سوسيال دالم کالڠن رماج.
اسڤيک کروهانيان ددالم کهيدوڤن سهارين سماکين لاما سماکين ترهاکيس سهيڠݢ اد يڠ مڠڠݢڤ سؤال عبادت هاڽله سواتو ريتوال، ستروسڽ ݢاݢل ممبودياکن کهيدوڤن براݢام.
کݢاݢالن ممبودياکن کهيدوڤن براݢام تله ممڤورق-ڤرانداکن کهيدوڤن مأنسي کران اݢام مروڤاکن ڤقسي کڤد کهيدوڤن يڠ سجهترا.
مک ݢرقن مڠهيدوڤکن بوديا دعوة دالم کالڠن رماج ڤاتوت دبري کاوتامأن سباݢاي ساله ساتو اوسها کيت اونتوق ممبنتوق مشارکت يڠ لبيه چمرلڠ.
جک رماج بوليه دبڠکيتکن اونتوق ممبڠکيتکن راکن٢ سبايا منوجو ک اره کبايکن دان منولق سݢالا کموڠکرن، مک ݢرقن اين بوليه منجادي ساتو ݢرقن يڠ ديناميک دالم ممبنتوق ساتو ݢينراسي يڠ برکواليتي.
کالاو ڤلباݢاي بوديا نيݢاتيف چونتوهڽ هندونيسمى برجاي دڤروموسيکن سباݢاي ساتو بوديا يڠ ممبڠݢاکن، لنتس دأڠکت اوليه سباهاݢين رماج سباݢاي چارا هيدوڤ مريک، کناڤ کيت تيدق بروسها اونتوق منراڤکن نيلاي مورني بوديا دعوة سباݢاي ساتو بوديا يڠ بوليه دتريما اوليه رماج؟
والاوڤون دري سݢي رياليتيڽ، تيدق سموا رماج اکن دان ماهو منريما ݢرقن اين نامون بايڠکن جک ببراڤ کومڤولن رماج برجاي ددعوة اونتوق بوکن سهاج منجادي انسان يڠ باءيق، تتاڤي جوݢ مڠاجق راکن دان کنلن مريک منوجو ک اره کبايکن، سواتو وقتو ننتي اياڽ اکن منجادي ساتو بوديا هيدوڤ ݢولوڠن رماج.
اياڽ بوکنله ساتو ڤرکارا يڠ مستحيل اونتوق منجادي کڽاتأن جک درانچڠ دڠن باءيق دان دلاکوکن دڠن إخلاص دمي منداڤتکن کريهءن الله سبحان وتعالى. ڤرکمبڠن بوديا نيݢاتيف جوݢ مماکن ماس يڠ لاما سبلوم دتريما سباݢاي لومرح کهيدوڤن دان کمودينڽ دأڠکت سباݢاي چارا هيدوڤ اوليه مريک يڠ ترليبت.
مالڠڽ ڤرکارا اين اݢق سوکر اونتوق ديݢرقکن سچارا برسڤادو تنڤا سوکوڠن دان دوقاوڠن ڤيهق يڠ برڤڠاروه دان برکممڤوان اونتوق مڽدياکن ڤراسارنا يڠ کوندوسيف سرتا مرڠک ستراتيݢي يڠ برکسن.
نامون والاوڤون تيدق برݢرق دباوه ساتو ݢرقن يڠ بسر، ڤارا رماج ماسيه بوليه منونايکن تڠݢوڠجواب بردعوة برمولا درڤد مناصيحتي ديري سنديري اونتوق منجادي انسان يڠ لبيه باءيق، ستروسڽ منولوڠ اورڠ لاين منجادي لبيه باءيق دسمڤيڠ بروسها اونتوق ممليهارا کلستارين عالم سکيتر.
ڤرانن ايبو باڤ دالم منديديق انق٢ ممبودياکن نيلاي٢ مورني سرتا ممبري کسدرن دان ممبيمبيڠ مريک اونتوق هيدوڤ برڤندوکن اجرن اݢام اداله امت ڤنتيڠ اونتوق ملاهيرکن ݢينراسي مودا يڠ کنتل ايمانڽ سرتا سايڠکن اݢام.
نامون جک ايبو باڤ تيدق ڤرنه ممڤرکنلکن انق٢ مريک کڤد دنيا دعوة مک اياڽ منجادي ساتو دنيا يڠ بݢيتو اسيڠ کڤد انق٢ مريک.
رماج سباݢاي باکل ڤميمڤين هاري ايسوق هاروس کمبالي کڤد فطره دان بڠکيت اونتوق بردعوة دالم ستياڤ ڤرکارا يڠ کيت لاکوکن اݢر اياڽ منجادي سباهاݢين درڤد بوديا هيدوڤ رماج. بياساکن يڠ بتول دان بتولکن يڠ بياسا.

robotstxt: allowed

filter: keep


text:
کڽاتاءن کتوا ڤوليس جوهر⹁ داتوء ايوب خان ماءيدين ڤيچاي اڤابيلا بلياو منجلسکن تنتڠ کونسيڤ أولى الأمر دالم کونتيکس مليسيا تله مناريق ڤرهاتين ساي.
عمومڽ⹁ کيتا تاهو بهاوا اجارن إسلام مواجبکن رعيت سوڤايا منطاعتي أولى الأمر⁏ نامون اد انتارا کيتا يڠ کليرو تنتڠ سياڤاکه أولى الأمر دالم کونتيکس ڤمرينتهن نݢارا کيتا؟
مڠناءي حال اين⹁ داتوء ايوب خان منݢسکن:
کيتا سباݢاي اورڠ إسلام⹁ يڠ ڤرتام کيتا طاعت کڤد الله⹁ (کدوا ايله) رسول⹁ يڠ کتيݢ ني أولى الأمر. دالم کونتيکس کيتا ني أولى الأمر ني راجاله⹁ سلطان. کالاو کيتا تيدق بوليه منريما حقيقة تو⹁ ميمڠ ساي راس تيندقن اوندڠ٢ ڤرلو دأمبيل.داتوء ايوب خان مايدين ڤيچاي
جوسترو⹁ منطاعتي راج٢ ملايو سباݢاي أولى الأمر اداله ساتو کواجڤن باݢي سلوروه رعيت مليسيا.
حال ين اداله سلارس دڠن اية 59 سورة النساء يڠ برمقصود:
يَـٰٓأَيُّهَا ٱلَّذِينَ ءَامَنُوٓا۟ أَطِيعُوا۟ ٱللَّهَ وَأَطِيعُوا۟ ٱلرَّسُولَ وَأُو۟لِى ٱلْأَمْرِ مِنكُمْ ۖ فَإِن تَنَـٰزَعْتُمْ فِى شَىْءٍۢ فَرُدُّوهُ إِلَى ٱللَّهِ وَٱلرَّسُولِ إِن كُنتُمْ تُؤْمِنُونَ بِٱللَّهِ وَٱلْيَوْمِ ٱلْـَٔاخِرِ ۚ ذَٰلِكَ خَيْرٌۭ وَأَحْسَنُ تَأْوِيلًا
واهاي اورڠ٢ يڠ برايمان⹁ طاعتله کامو کڤد الله دان طاعتله کامو کڤد رسول الله دان کڤد “أولى الأمر” (اورڠ٢ يڠ برکواس) دري کالڠن کامو. کمودين جک کامو بربنته-بنته (برسليسيهن) دالم سسواتو ڤراکارا⹁ مک هندقله کامو مڠمباليکنڽ کڤد (کتاب) الله (القرءان) دان (سنة) رسولڽ – جک کامو بنر برايمان کڤد الله دان هاري اخرة. يڠ دميکين اداله لبيه باءيق (باݢي کامو)⹁ دان لبيه ايلوق ڤولا کسودهنڽ.سورة النساء⹁ اية 59
برسسواين دڠن حال اين⹁ “کستياءن کڤد راج دان نݢارا” دجاديکن ڤرينسيڤ کدوا روکون نݢارا سلڤس ڤرينسيڤ ڤرتاماڽ ياءيت⹁ “کڤرچاياءن کڤد توهن.”
سجق سکين لاما سبلوه لاهيرڽ ڤرسکوتوان تانه ملايو⹁ سوده اد کراجاءن٢ ملايو بردولت دتانه ملايو يڠ مڠعاملکن سيستم ڤمرينتهن براج مطلق. کتيک ايت کواس ڤمرينتهن ترلتق ڤد راج٢ ملايو دڠن دبنتو اوليه منتري بݢيندا.
سهيڠݢ کيني⹁ مليسيا ماسيه مڠعاملکن سيستم ڤمرينتهن راج برڤرلمباݢاءن ستله راج٢ ملايو مڠوربنکن کواس مطلق بݢيندا اونتوق ممبنتوق ڤرسکوتوان تانه ملايو.
نامون⹁ والاوڤون نݢارا مڠعاملکن سيستم ديموکراسي⹁ اسس کنݢاراءن کيتا ماسيه سام دمان راج مروڤاکن ڤميمڤين اوتام نݢارا سڤرتي يڠ ترمقتوب دالم ڤرکارا 32 ڤرلمباݢاءن ڤرسکوتوان دان جوݢ دالم ڤرلمباݢاءن٢ نݢري.
مالڠڽ⹁ ترداڤت دالم کالڠن رعيت يڠ ݢاݢل مماهمي دان مڠهورماتي کونسيڤ کنݢاراءن کيتا.
اد يڠ ترلالو مڠاݢوڠکن سيستم اسيڠ دان ماهوکن اي دترڤکن دنݢارا اين.
مريک بوکن سهاج مڠهينا راج٢ ملايو سچارا تربوک⹁ امله سڠݢوڤ ممفتنة. چونتوه يڠ امت جلس اداله فتنه جاهت کأتس المرحوم سلطان اسکندر.
بهکن⹁ سوده اد يڠ براني مڽاتاکن هسرت اونتوق مڠهاڤوسکن اينستيتيسي ترسبوت.
منوروت داتوء ايوب لاݢي⹁ تله ووجود ݢرقن٢ يڠ برتوجوان اونتوق مڠهاڤوسکن اينستيتوسي دراج دمليسيا.
اين ݢرقن اورڠ٢ موداله. اين ڤون سريڠ منداڤت اينڤوت اتاوڤون اينسڤيراسي درڤد نݢارا لوار يڠ چوبا اونتوق مڠݢوليڠ اينستيتوسي دراج. يڠ ني ساي راس کالاو اد لاݢي⹁ کيتا اکن امبيل تيندقن دباوه باب 6 (اکتا قنون کسيکساءن⹁ ياءيت) سوسما.داتوء ايوب خان مايدين ڤيچاي
جاڠن کيتا الڤا تنتڠ کڤنتيڠن اينستيتوسي دراج دالم مڠکلکن کستابيلن نݢارا⁏ چونتوهڽ ڤد ساعت نݢارا مڠعالمي کريسيس ڤوليتيک ڤد اول تاهون 2020.
بݢيندا راج٢ ملايو اداله توڠݢق ڤمرينتهن نݢارا يڠ منجامين سيمق دان ايمبڠ کڤد سيستم ڤوليتيک نݢارا.
هورماتيله اوندڠ٢ نݢارا⁏ دمان بومي دڤيجق⹁ دسيتو لاڠيت دجونجوڠ.


text:
Baca versi Rumi di sini.
ڤريسيدن امنو⹁ داتوء سري دوکتور فلسفه احمد زاهد حميدي مڠعمومکن تيمبلن ڤريسيدن امنو⹁ داتوء سري اوتام محمد حسن سبݢاي ڤڠاره ڤيليهن راي امنو مليسيا برقوات کواس سرتا مرتا.
کاتڽ يڠ جوݢ ڤڠروسي ب.ن.⹁ ڤنستروکتورن سمولا جابتن ڤيليهن راي امنو اين باݢي ممڤرکوکوهکن اورݢانيساسي دستياڤ ڤريڠکت ڤرتي دان اکر اومبي.
“تيمبلن ڤريسيدن امنو⹁ يڠ برهورمت داتوء سري محمد حسن يڠ کيني منجالنکن توݢس سباݢاي ڤڠروسي وور روم باريسن ناسيونل دان امنو دڠن اين ساي امانهکن سباݢاي ڤڠاره ڤيليهن راي امنو مليسيا برقواتکواس سرتا مرتا⹁” کاتاڽ دالم کڽاتاءن ميديا هاري اين.
جلسڽ⹁ دڠن کدودوقن محمد حسن سباݢاي تيمبلن ڤڠروسي ب.ن.⹁ اي اکن ممودهکن ڤروسيس ممبوات کڤوتوسن دالم سوءال ڤرسياڤن ڤيليهن راي يڠ مليبتکن سموا ڤرتي٢ کومڤونن ب.ن.
“امنو مليسيا ايڠين مرقمکن ڤڠهرݢاءن دان تريما کاسيه کڤد يڠ برهورمت داتوء سري تاج الدين عبد الرحمن يڠ سبلوم اين مڠݢالس امانه سباݢاي ڤڠاره ڤيليهن راي امنو⹁” کاتاڽ لاݢي.
Like this:
Like Loading...
ڤريسيدن امنو⹁ احمد زاهد حميدي تله مڠعمومکن بهاوا امنو سچارا راسميڽ مناريق ديري درڤد کراجاءن ڤرسکوتوان برقوات کواس سرتا مرتا. ڤرکارا ترسبوت دعمومکن ملالوءي سبواه سيدڠ ميديا ماي درڤد باڠونن داتوء عون سبنتر تادي.
بلياو برکات کراجاءن تله ݢاݢل ممنوهي سݢالا اسڤيراسي رعيت ددالم ببراڤ ڤرکارا سڤرتي مناڠني کوۏيد-19 سچارا برکسن سهيڠݢ منچتوسکن کرسهن دان کموروڠن يڠ امت سيريوس کڤد رعيت.
ممنوروتڽ⹁ ساله ساتو چونتوهڽ ايله ڤلقساناءن ‘توتل لوکداءون’ يڠ هاڽ منيڠکتکن کيس کماتين درڤد لبيه کورڠ 2,800 سهاج کڤد لبيه 5,700.
بلياو منݢسکن بهاوا ساله ساتو کݢاݢلن اوتام کراجاءن اداله اڤابيلا مريک دڠن جلسڽ ممڤرکوتقکاتيقکن تيته يڠ دڤرتوان اݢوڠ دان بݢيندا راج٢ ڤمرينته سهيڠݢ ترڤقسا براولڠ کالي مڠلوارکن کڽاتاءن ميديا مڠݢسا سيدڠ ڤرليمن دأداکن.
زاهد توروت منمبه بهاوا کراجاءن تله مڠݢوناکن ضرورة يڠ دأڠݢڤ اداله هاڽ اونتوق مصليحت ڤوليتيک دان مڽببکن کمضرتن کڤد رعيت سرتا ايکونومي.
کراجاءن جوݢ ݢاݢل مڠعملکن سيستم ديموکراسي برڤرليمن سهيڠݢ ممندولکن عملن سيمق دان ايمبڠ يڠ منجامين سوارا رعيت تربيلا.
بلياو توروت منمبه بهاوا قرينه بيروکراسي يڠ ممببنکن جوݢ ممبوقتيکن کݢاݢلن کراجاءن اڤابيلا راماي رعيت تيدق داڤت اتاو لمبت منريما بنتوان يڠ دسدياکن.
کݢاݢلن اين توروت مڽببکن کيس٢ سوسيال سڤرتي کيس بونوه ديري يڠ برجومله 1,099 کيس دأنتارا بولن مچ 2020 سهيڠݢ مي 2021.
کڤوتوسن اين دبوات باݢي ممنوهي مندت اهلي امنو سماس ڤرهيمڤونن اݢوڠ امنو 2020 ڤد اول تاهون اين.
امنو توروت مندسق تن سري محي الدين محمد ياسين مڠاوندورکن ديريڽ سباݢاي ڤردان منتري سچڤت موڠکين.
Like this:
Like Loading...
امنو ڤوست سدڠ ممڠݢيل اهلي ڤرليمنڽ سچارا برڤريڠکت اونتوق منداڤت ڤراکوان برسام منيڠݢلکن کراجاءن ڤريکتن ناسيونل (ڤ.ن.) سبلوم 1 اوݢوس.
سومبر ڤرتي يڠ لايق دڤرچاياءي ممبريتاهو ڤيهق اخبر⹁ لبيه 10 اهلي ڤرليمن يڠ جوݢ اهلي مجليس ترتيڠݢي امنو دڤڠݢيل منموءي ڤريسيدن ڤرتي⹁ داتوء سري دوکتور فلسفه احمد زاهد حميدي يڠ توروت دحاضيري تيمبالنڽ⹁ داتوء سري اوتام محمد حسن سرتا ستياءوسها اݢوڠ امنو⹁ داتوء سري دوکتور فلسفه احمد مسلن دڤجابت امنو.
“ڤريسيدن دڠن تيمبالن برچادڠ مڠموکاکن ساتو اوصول کڤد اهلي مجليس ترتيڠݢي سوڤايا امنو تاريق سوکوڠن درڤد کراجاءن دالم ماس تردکت.
“السن مريک⹁ سوده سمڤاي ماس امنو ڤرلو کتواءي والاوڤون راماي برڤنداڤت سکارڠ بوکن ماس يڠ سسواي⹁” کاتاڽ کتيک دهوبوڠي.
جلس سومبر لاݢي⹁ تيندوقن ڤوچوق ڤيمڤينن ممڠݢيل ببراڤ اهلي مجليس ترتيڠݢي سچارا برڤريڠکت کران ککاڠن وقتو کيني يڠ تيدق بوليه مڠاداکن سبارڠ مشوارت.
“جادي مريک تله ممڠݢيل ببراڤ م.ت. اونتوق ڽاتاکن ڤرستوجوان. کالاو ستوجو برمعنا مريک ڤرلو تنداتاڠن دڠن چادڠن ايت.
“اد يڠ تيدق برستوجو سبب نق منجاياکن چادڠن مجليس کرجا ترتيڠݢي اين اداله اهلي ڤرليمن. کالاو اهلي ڤرليمن تيدق تاريق سوکوڠن دري کراجاءن ڤىريکتن ناسيونل⹁ برمعنا کڤوتوسن م.ت. ايت تيدق اد کسن⹁” اوجرڽ لاݢي.
سچارا جلس⹁ تيندقن ڤوچوک ڤيمڤينن امنو ايت برتنتڠن دڠن کڽاتاءن ڤڠاره ڤيليه راي امنو⹁ داتوق سري تاج الدين عبد الرحمان يڠ منݢسکن امنو اکن ککل دڠن ڤ.ن. سهيڠݢ اوݢوس اين سوسولن ڤندميک کوۏيد-19 يڠ ماسيه سوکر دبندوڠ.
Like this:
Like Loading...


text:
سوروهنجاي ڤيليهن راي (س.ڤ.ر.) منتڤکن 20 نوۏيمبر اين سباݢاي تاريخ ڤيليهن راي نݢري (ڤ.ر.ن.) ملاک باݢي مڠايسي ککوسوڠن 28 کروسي ديوان اوندڠن نݢري (دون).
ڤڠروسيڽ⹁ داتوق عبد الغاني صالح برکات⹁ ڤ.ر.ن. ترڤقسا دأداکن سلڤس ڤيهقڽ منريما ڤمعلومن راسمي درڤد يڠ دڤرتوان دون ملاک⹁ داتوء سري عبد الراؤف يوسه برهوبوڠ ڤمبوبرن دون ک-14 ڤد 4 اوکتوبر لالو⹁ سباݢايمان ترمقتوب دباوه فصل (2) ڤرکارا 19 ڤرلمباݢاءن نݢري.
سهوبوڠن ايت⹁ منوروتڽ⹁ س.ڤ.ر. تله منتڤکن هاري ڤناماءن چالون ڤد 8 نوۏيمبر ماناکالا هاري مڠاوندي اول ڤولا اداله 16 نوۏيمبر.
بلياو برکات⹁ تيمڤور برکيمڤن يڠ دتتڤکن اداله سلاما 12 هاري برمولا سلڤس ڤناماءن چالون سهيڠݢ جم 11.59 مالم⹁ 19 نوۏيمبر.کاتاڽ⹁ دفتر ڤميلين ڤيليهن راي (د.ڤ.ڤ.ر.) يڠ اکن دݢوناکن اياله دفتر ڤميليه تمبهن يڠ دکمس کيني سهيڠݢ 3 اوکتوبر لالو.
دفتر ترسبوت⹁ جلس بلياو⹁ مڠندوڠي 495,196 ڤڠاوندي ترديري درڤد 482,550 ڤڠاوندي بياسا⹁ 10,191 اڠݢوتا تنترا دان ڤاسڠن⹁ 2,349 اڠݢوتا ڤوليس سرتا 106 ڤڠاوندي تيدق حاضير لوار نݢارا.
“باݢي اوروسن ڤرموهونن ڤڠاوندي ڤوس دلوار دان دالم نݢارا برمولا 20 اوکتوبر اين. باݢي ڤڠاوندي لوار نݢارا دان سمبيلن اݢينسي سيکتور کسلامتن⹁ تاريخ توتوڤ مڠاوندي ڤد 1 نوۏيمبر.
“باݢي ڤتوݢس ميديا⹁ ڤيليهن راي⹁ ڤݢاواي س.ڤ.ر.⹁ ڤوليس دان اڠݢوتا تنترا ڤولا تاريخ توتوڤ مڠاوندي ڤد 3 نوۏيمبر⹁” کاتاڽ دالم سيدڠ اخبر دهوتيل دابلتري باءي هيلتن⹁ باندا هيلير دسيني هاري اين.
عبد الغاني منمبه⹁ ڤرموهونن ڤڠاوندي ڤوس اکن دلقساناکن سچارا دالم تالين دان بوکنڽ سڤرتي سبلوم اين.
تݢسڽ⹁ ستياڤ ڤموهون ڤرلو مندفترکن اکاءون ‘ميس.ڤ.ر. دفتر’ ترلبيه دهولو⹁ سبلوم بوليه مموهون سباݢاي ڤڠاوندي ڤوس.
“ڤرموهونن اونتوق مڠاوندي ڤوس بوليه دلاکوکن ملالوءي ميس.ڤ.ر. دفتر دڤاءوتن https://mysprdaftar.spr.gov.my⹁” جلسڽ.
“باݢي کلايقن ڤڠاوندي ڤوس کاتݢوري لوار نݢارا يڠ دلقساناکن سبلوم اين تله دمنسوهکن انتاراڽ اياله برمستوطين دلوار نݢارا کچوالي ولايه سلاتن تاءيلند (ناراتيوات⹁ ڤطاني⹁ يالا⹁ سوڠکلا دان ساتون)⹁ سيڠاڤورا⹁ بروني دان کاليمنتن⹁ ايندونيسيا⹁” اوجرڽ.
عبد الغاني منمبه⹁ سباڽق 28 ڤوست ڤناماءن چالون (ڤ.ڤ.چ.) دان 28 ڤوست ڤنجوملهن راسمي اوندي (ڤ.ڤ.ر.او) اکن دݢوناکن⹁ ماناکالا 217 ڤوست مڠاوندي بياسا ڤولا مڠندوڠي 1,109 تمڤت مڠاوندي (سالورن) دان 31 ڤوست مڠاوندي اول مڠݢوناکن 47 تمڤت مڠاوندي.
“سموا 217 ڤوست مڠاوندي بياسا اکن دبوکا دري 8.00 ڤاݢي هيڠݢ 5.30 ڤتڠ⹁ ماناکالا ڤوست مڠاوندي اول ڤولا دبوک دري 8.00 ڤاݢي هيڠݢ 2.00 ڤتڠ. باکي ڤوست مڠاوندي اول اکن دبوک دري 8.00 ڤاݢي هيڠݢ 5.30 ڤتڠ.
“سراماي 12,290 ڤتوݢس اکن دلانتيق اونتوق مڠنداليکن ڤروسيس ڤ.ر.ن. ماناکالا 28 ڤڠوات کواس کيمڤين ڤيليهنراي ترديري درڤد ڤوليس⹁ ڤيدق برکواس تمڤتن (ڤ.ب.ت.) دان واکيل٢ چالون اکن ممنتاو سموا اکتيۏيتي سڤنجڠ تيمڤوه کيمڤين ڤيليهن راي دتتڤکنم” جلسڽ.


text:
اهلي ڤرليمن لڠکاوي⹁ تون دوکتور محضير محمد تله مڠعمومکن ڤنوبوهن ڤرتي ڤوليتيک باهروڽ⹁ ستله دڤچت درڤد ڤرتي ڤريموبي برساتو مليسيا ﴿ڤ.ڤ.ب.م.﴾ همڤير تيݢ بولن لڤس.
بلياو يڠ جوݢ مروڤکن بکس ڤردان منتري مليسيا تله مڠعمومکن سدميکيان دياياسن البخاري⹁ کوالا لومڤور تدي⹁ سلڤس خبر اڠين مڠناءي هل ترسبوت تله مڠهڠتکن بريتا دان ميديا سوسيال.
ڤرتي ترسبوت بلوم ممڤوڽاءي نام لاݢي⹁ دان نام ڤارتي اکن دعمومکن دالم ماس يڠ تردکت سلڤس مروجوق کجبتن ڤندفتر ڤرتوبوهن⹁ دان بوات ماس اين اکن دڤيمڤين اليه انقڽ⹁ داتوق سري مخريز محضير.
بلياو مڽاتکن ڤراساءن تيدق ڤواس هاتيڽ ترهدڤ ڤ.ڤ.ب.م. يڠ تله لاري درڤد توجوان اصل ڤرتي ترسبوت دتوبوه⹁ ياءيت اونتوق منجاتوهکن بکس ڤردان منتري مليسيا⹁ داتوق سري نجيب رازق⹁ مک تله منوبوهکن ساتو ڤرتي ملايو دان ڤريبومي يڠ باهرو.
والاوڤون بݢيتو⹁ تون محضير برکات ڤرتي اين جوݢ اکن ممڤرجواڠکن هق بڠس لاءين⹁ دان اکن برسيکڤ اينکلوسيف⹁ تتاڤي اي تيدق اکن مڠيکوت مان٢ ݢبوڠن ڤوليتيک سام اد ڤريکتن ناسيونل ماهوڤون ڤاکتن هارڤن.
ڤرتي باهرو ترسبت توروت دسرتاءي بکس اهلي٢ ڤ.ڤ.ب.م. ترماسوق بکس تيمبلن ڤريسيدن ڤ.ڤ.ب.م.⹁ داتوق سري مخريز محضير⁏ بکس کتوا ارمدا⹁ سيد صديق سيد عبد الرحمن⁏ اهلي ڤرليمن سيمڤڠ رڠݢم⹁ دوکتور فلسفه مزلي مليک⁏ بکس تيمبلن منتري کواڠن⹁ داتوق عمر الدين حمزه دان بکس ستياءوسها اݢوڠ ڤ.ڤ.ب.م.⹁ داتوق مرزوق يحيى.
اڤابيلا دتاڽ اڤاکه بلياو اکن منامکن ڤرتي ترسبوت⹁ تون محضير برکات بلياو اکن مميليه ساتو نام يڠ برکاءيتن دڠن نݢارا.
ڤد ايثنين لالو⹁ تون محضير يڠ جوݢ بکس ڤڠروسي ڤ.ڤ.ب.م. برکات⹁ جومله ڤرتي ڤوليتيک ين ترلالو بڽق مڽببکن نݢارا اين تيدق ستابيل⹁ دان ممبوات رعيت هيلڠ هالون تيدق تاهو ماهو کمان.
نمون⹁ منوروت بلياو⹁ بلياو تيدق برنية اونتوق ممبنتوق ساتو لاݢي ڤرتي ملايو کران ماهو ممچه-بلهکن اورڠ⹁ کران سوده اد ڤرتي٢ لاءين سڤرتي امنو دان ڤاس⹁ تتاڤي ماهو ممبوا سماڠت دان ڤرجواڠن اصل ڤ.ڤ.ب.م. ياءيت اونتوق منجاتوهکن داتوق سري نجيب.


text:
بوات ڤڠتاهوان ڤارا ڤمباچ لامن بلوݢ يڠ امت ساي حرمتي، ساي تلهڤون مڠمسکيني وجه لامن بلوݢ ساي سمڤنا تاهون بارو٢٠٢٠، سڤرتي يڠ تلهڤون ساي عمومکن ڤد اول بولن لڤس. اين اداله کران ساي ڤرلو مڠدڤتاسيکن لامن بلوݢ ساي کڤد سيستم بهارو ووردڤريسس، کران ‘تيهم’ لامن بلوݢ يڠ ساي ݢوناکن تيدق لاݢي دسوکوڠ اوليه ووردڤريسس.
سڤرتي يڠ تله ساي عمومکن ڤد اول بولن لڤس، برمولا ڤد هاري ڤرتام تاهون بارو ٢٠٢٠، لامن بلوݢ ساي کيني بروجه بارو. اين اداله کران ساي ڤرلو مڠدڤتاسيکن لامن بلوݢ ساي کڤد سيستم بهارو ووردڤريسس، کران ‘تيهم’ لامن بلوݢ يڠ تله ساي ݢوناکن سجق لبيه سدکت يڠ لالو تيدق لاݢي دسوکوڠ اوليه ووردڤريسس.
منجونجوڠ سماڠت دان سروان تيته کبوه دولي يڠ مها مليا راج ڤرماءيسوري اݢوڠ، تونکو حجة عزيزة امينة ميمونة إسکندرية بنت المرحوم المتوکل على الله سلطان اسکندر الحج، ان شاء الله مولاي هاري اين ستياڤ رنچان توليسن ساي يڠ بربهاس ملايو اکن دسرتاکن دڠن ۏرسي توليسن جاوي، توليسن اصل باݢي بهاس کبڠسأن، سلاين درڤد ۏرسي توليسن رومي سڤرتي سبلوم اين.


text:
سلطان سلاڠور⹁ سلطان شرف الدين ادريس شاه برتيته ملارڠ ڤڠݢوناءن کلمة الله دالم کيتب باءيبل ترجمهن بهاس ملايو اتاو ڤرچيتقن اڤ٢ بوکو دان توليسن اݢام کريستيان.
بݢيندا برتيته⹁ اي باݢي ممليهارا کلمة سوچي اومة إسلام ايت يڠ مان کلمة الله ايله کلمة سوچي اومة إسلام مرجوعع کڤد توهن يڠ مها اسا يڠ ممڤوڽاءي صفة٢ کسمڤورناءن.
“بيتا مڠاولاڠي ڤنديرين بيتا بهاوا کلمة الله ايله سواتو کلمة سوچي اومة إسلام دان هاڽ بوليه دݢوناکن اونتوق مرجوع کڤد توهن يڠ مها اسا يڠ ممڤوڽاءي صفة٢ کسمڤورناءن.
“کلمة الله سام سکالي تيدق بوليه دلتقکن دتمڤت يڠ ساله اتاو دݢوناکن سلاءين درڤد مقصود توهن يڠ مها اسا يڠ منجادي اسس ڤݢڠن عقيدة اومة إسلام. نامون دميکين سکيراڽ ڤرکاتاءن “توهن” دݢوناکن سباݢاي ترجمهن کڤد ڤرکاتاءن “God”⹁ بيتا تياد هالڠن اتس ڤڠݢوناءن ڤرکاتاءن “توهن” ترسبوت⹁” تيته بݢيندا دالم ساتو کڽاتاءن هاري اين.
ڤد 10 مچ لالو⹁ مهکمه تيڠݢي کوالا لومڤور مموتوسکن بهاوا کراجاءن تله ملاکوکن کسيلڤن دالم مڠلوارکن لارڠن ڤڠݢوناءن کلمة “الله” ڤد تاهون 1986 کڤس مشارکت بوکن إسلام.
جوسترو⹁ مهکمه سام مموتوسکن سأورڠ وانيتا کريستيان يڠ بربڠسا ملاناو برحق مڠݢوناکن کلمة “الله” اونتوق توجوان کأݢاماءن دان ڤنديديقن.
حکيم نور بي عريفن ممبنرکن تيندقن اوندڠ٢ اوليه جيل ائلند دالم کملوت يڠ برلاروتن همڤير 13 تاهون.
ڤد 11 مي 2008⹁ چکرا ڤادت برجودول ‘چارا هيدوڤ دالم کراجاءن الله’⹁ ‘هيدوڤ بنر دالم کراجاءن الله’ دان ‘عبادة يڠ بنر دالم کراجاءن الله’⹁ تله درمڤس درڤد جيل ائلند سباءيق دي تيبا دترمترمينل تمبڠ موره (ايل. سي. سي. تي.) دسڤڠ.
دالم ڤڠحکيمنڽ⹁ نور بي برکات ارهن اوليه کمنترين دالم نݢري ڤد 1986 اونتوق تيدق ممبنرکن ڤڠݢوناءن امڤت ڤرکاتاءن “الله⹁ بيت الله⹁ کعبة دان صلاة” مڽالهي اوندڠ٢ دان تيدق راسيونل.
“ڤڠݢوناءن ڤرکاتاءن ايت تيدق اکن مڠݢڠݢو کتنترامن عوام⹁” کاتڽ.
نور بي برکات ڤرکاتاءن ايت جوݢ بوليه دݢوناکن اونتوق توجوان ڤڠاجرن کران تله دݢوناکن لبيه 400 تاهون.
کراجاءن ڤرسکوتوان ڤد 15 مچ لالو مڠموکاکن رايوان مڠناءي حق مڠݢوناکن کلمة الله دکالڠن مشارکت بوکن براݢام إسلام کيني کڤريڠکت مهکمه رايوان.
ڤرکارا ايت دصحکن اوليه ڤݢوام چارا نݢارا عبد الرزاق موسا.
دالم ڤد ايت⹁ سلطان شرف الدين منݢسکن اي جوݢ اداله سلارس دڠن کڤوتوسن مهکمه ڤرسکوتوان ددالم کيس تيتولر رومن کيثوليک ارچبيشوڤ ءوف کوالا لومڤور ملاون منتري دالم نݢري ڤد تاهون 2014 دان فطوى يڠ دوارتاکن دنݢري سلاڠور ڤد 18 فيبرواري 2010 يڠ مڽاتاکن بهاوا کلمة الله تيدق بوليه دݢوناکن اتاو دساماکن ادڠن توهن باݢي اݢام٢ بوکن إسلام يڠ لاءين.
“اداله منجادي کواجيڤن باݢي اورڠ إسلام اونتوق مڽکت ڤڠݢوناءن کلمة الله جک ترداڤت اونسور٢ ڤڽالهݢوناءن اتاو ڤڠهيناءن ترهادڤ کلمة الله ترسبوت.
“بيتا منݢسکن بهاوا اداله منجادي تڠݢوڠجاوب سموا اومة إسلام تراوتاماڽ اومة إسلام دنݢري سلاڠور اونتوق منجاݢ کسوچين کلمة الله ڤد ستياڤ ماس دان ددالم اڤ جوا کأداءن سکاليڤون.
“بيتا جوݢ منيتهکن اݢر رعيت بيتا يڠ بوکن براݢام إسلام دنݢري سلاڠور سنتياس اکور دان مماتوهي لارڠن ڤڠݢوناءن کلمة الله سڤرتيمان يڠ دڤراونتوقکن دباوه ايناکمن اݢام بوکن إسلام (ڤڠاولن ڤرکمباڠن دکالڠن اورڠ إسلام⹁ 1988) يڠ تله دوارتاکن ڤد 7 جولاي 1988⹁” تيته بݢيندا.
تيته بݢيندا سباݢاي کتوا اݢام إسلام سلاڠور⹁ بݢيندا تتڤ اکن ممڤرتاهنکن کسوچين کلمة الله اين کران ممليهارا کسوچين کلمة الله اين اداله منجادي تونتوتن اݢام.


text:
ڤوليس اکن ممڠݢيل تيمبالن منتري کصيحتن ١، داتوق دوکتور نور عزمي غزالي باݢي ممبنتو سياستن برهوبوڠ ايسو تولر مڠناءي کحاضيرنڽ ڤد مجليس دسبواه معهد تحفيظ دلڠݢوڠ، ڤراق، سمالم.
کتوا ڤوليس ڤراق، داتوق رازر الدين حسين برکات، برداسرکن سياستن اول، تيمبالن منتري تربابيت سبلوم ايت منينجاو ڤرسياڤن کاکيتاڠن کمنترين کصيحتن مليسيا دلڠݢوڠ اتس کاڤسيتيڽ سباݢاي تيمبالن منتري کصيحتن.
”بلياو دايريڠي سباهاݢين اک سکو نݢري ڤراق، ترماسوق ساله سأورڠ ڤميليک سبواه معهد تحفيظ.
”اک سکو يڠ جوݢ ڤميليک معهد تحفيظ ايت کمودين ممباوا تيمبالن منتري برکنأن ملاوات معهد تحفيظڽ سبلوم ساتو مجليس ماکن داداکن اوليه ڤڠوروسن معهد برکنأن،” کاتڽ منوروت لاڤورن اوليه اخبار سينر هارين هاري اين.
رازر الدين برکات، موڠکين کران ڤيهق ڤڠوروسن سوده مڽدياکن جاموان ماکن، مک تيمبالن منتري ايت تيدق منولق اونتوق مڽرتاي مجليس ايت.
”باݢايماناڤون برداسرکن ݢمبر مجليس ماکن يڠ تولر دلامن سوسيال، کسموا حاضيرين ترماسوق تيمبالن منتري برکنأن دداڤتي دودوق دالم کادأن برجارق انتارا ساتو سام لاين.
“باݢايماناڤون سياستن تتڤ اکن دلاکوکن ترهادڤ کسموا اينديۏيدو يڠ مڠحاضيري مجليس برکنأن،” کاتڽ.
رازرودين ممعلومکن ڤيهقڽ ماسيه لاݢي ملڠکڤکن سياستن ترماسوق ممڠݢيل کسموا يڠ تربابيت دالم ماس تردکت.


text:
کراجاءن سديا مڠکاجي چدڠن ممبنرکن ڤڠلوارن کوڤولن واڠ سيمڤانن ڤکرجا ﴿ک.و.س.ڤ.﴾ درڤد اکاءون 1 اونتوق ممبانتو رعيت يڠ مڠهادڤي کسوسهن دان يڠ بنر٢ ممرلوکن.
ڤردان منتري⹁ تن سري محى الدين ياسين برکات⹁ ڤرکارا ايت تله دبينچڠکن بلياو برسام منتري کواڠن⹁ تڠکو داتوء سري ظفرل تڠکو عبد العزيز.
تݢسڽ⹁ سباݢاي کراجاءن يڠ برتاڠݢوڠجاوب⹁ محى الدين اکوءي ڤرلو دأيمباڠي کڤرلوان جڠک ڤينديق اينديۏيدو يڠ ترججس دڠن ماس هادڤن جڠک ڤنجاڠدان کڤرلوان سيمڤانن ڤرساراءن⹁ لاڤور اواني.
“کيت ڤد داسرڽ برستوجو دان برسديا اونتوق مڠکاجي چدڠن باݢايمان کيتداڤت ممبنتو رعيت يڠ مڠهادڤي کسوسهن دان مريک يڠ بنر٢ ممرلوکن.
“سام اد مريک اين بوليه کيت بنرکن اونتوق کلوار ڤراونتوقن دري اکاءون ساتو – يڠ بياساڽ کيت تاهي اي اداله اونتوق جڠک ماس ڤنجڠ اڤابيلا عمور مريک سوده توا اتاو اڤابيلا تيدق اد دويت.
“جادي رياکسي اول کيت اداله سبوليه موڠکين⹁ جڠن سنتوه واڠ ايت.
“ي⹁ مريک مڠهادڤي کأداءن يڠ امت سوسه⹁ سبب ايت بلنجاون ننتي کالاو دتوڠو موڠکين اد ڤمبرين دان بنتوان يڠ کراجاءن سمڤايکن.
“کالاو ايت دأڠݢڤ مماداءي⹁ تيدق ڤرلو کلوارکن واڠ يڠ تله دسيمڤن ﴿اکاءون ک.و.س.ڤ.﴾ ايت⹁” کاتڽ ڤد سيسي واونچارا خاص ڤرابلنجاون 2021 برسام ميديا سچارا ماي هاري اين.
جلسڽ⹁ کراجاءن سوده ملقسانکن کلوڠݢارن برهوبوڠ ک.و.س.ڤ.⹁ خصوصڽ ممبنتکن چارومن ڤکرجا دکورڠکن درڤد 11 ڤراتوس کڤد 7 ڤراتوس دان جوݢ اءي-ليستاري يڠ ممبنرکن ڤڠلوارن درڤد اکاءون 2 سباڽق 6,000 ريڠݢيت سأورڠ.
“همڤير 70 ڤراتوس درڤد اهلي ک.و.س.ڤ. مميليه اونتوق مڠورڠکن چارومن ڤکرجا 11 ڤراتوس ک7 ڤراتوس يڠ کيني مڽومبڠ کڤد منيڠکتکن ڤنداڤتن بوليه ݢون (disposable income) سباڽق همڤير 700 جوتا ريڠݢيت سبولن.
ڤد ماس يڠ سام⹁ لبيه درڤد 30 ڤراتوس اهلي ک.و.س.ڤ. ممڤوڽاءي سيمڤنن ک.و.س.ڤ. کورڠ درڤد 5,000 ريڠݢيت دان دڠن ايت⹁ سيمڤنن ک.و.س.ڤ. تيدق سمستيڽ داڤت مناڠني ماسئله اليرن توناي ڤنچاروم ک.و.س.ڤ.⹁” کاتڽ.


text:
متاخير اين⹁ ايسو رسواه کمبالي منجادي توڤيق يڠ هيبت دڤرکاتاکن دڤلباݢاي ميديا.
مسئله اين تيدق سڤاتوتڽ تيمبول جک کيت ڤاتوه اکن ڤرينته الله.
باءيق بيليس اتاو جروڠ⹁ سمواڽ ساله دسيسي إسلام.
راماي يڠ منوديڠ جاري مڽالهکن اورڠ لاءين⹁ اد ݢولوڠن مودا يڠ هاڽ مڽالهکن ݢولونن سينيور⹁ والحال اورڠ مودا جوݢ ترليبت دالم رسواه.
اد ڽن ممبري السن مريک تيادا ڤيليهن دان ترڤقسا ممبري رسواه⁏ اد ڤولا يڠ مندعوا مريک ترڤقسا ممينتا رسواه اونتوق منچوکوڤکن بلنجا.
نيلاي هيدوڤ مودين يڠ ترلالو ممنتيڠکن کجاياءن ماتيريال تله مميڠݢيرکن اسڤيک ڤمباڠونن سڤيريتوال دالم ديري کانق٢ يڠ اخيرڽ منجاديکن مريک ممبسر رتنڤا ڤراساءن ڤيک اکن هيناڽ ڤربواتن رسواه.
ايبو باڤ يڠ ترلالو برصيفت ماتيرياليستيک کورڠ ممنتيڠکن اسڤيک ديديقن نيلاي٢ مورني دان کروحانين سرتا اوسها ممبنتوق شخصية ديري انق٢ کران اين سموا دأڠݢڤ ڤرکارا ريميه.
ماله⹁ تيدق حيران اڤابيلا اد انق٢ يڠ منيلاي کاسيه سايڠ ايبو باڤ مريک برداسرکن نيلاي ماتيريال⁏ کران ايتله چارا مريک دبسرکن.
تنڤا داي تاهن يڠ اوتوه⹁ راماي يڠ ترساسر اڤابيلا مليهت ڤلواڠ لواس تربوک ددڤن مات.
لبيه مالڠ لاݢي⹁ سچارا تيدق سدر⹁ ڤربواتن برصيفت رسواهجوݢ کادڠ-کالا برلاکو انتارا اڠݢوتا کلوارݢ⹁ سام اد اونتوق منداڤتکن سوکوڠن⹁ کاسيه سايڠ اتاو اڤ سهاج.
تيدق سموا ڤرکارا بوليه دأجر دسکوله سهاج تنڤا اسوهن درڤد ايبو باڤ. تمباهن⹁ نيلاء مورني يڠ دأجر دسکوله تيدق اکن ممبري معنا جک نيلاي٢ اين تيدق دڤراکتيککن دالم کهيدوڤن مريک سهاري-هاري درومه.
ملونتور بولوه ⹁ بيارله دري ربوڠڽ. ايبو باڤ مستي منونجوقکن چونتوه يڠ باءيق سرتا سلالو بربينچڠ دڠن انق٢ تنتڠ ڤرکارا٢ بݢيني سجق اول لاݢي.
ڤلباݢاي کيمڤين تيدق اکن برمعنا تنڤا کأنصافن دان ايمان يڠ تݢوه.


text:
کتوا ڤمبڠکڠ⹁ داتوء سري انوار ابراحيم منددهکن بهاوا ليما درڤد اهلي ڤرليمن ڤرتي ايت منريما اوݢوتن دان سوݢوقن سباݢاي ‘اومڤن’ اونتوق مناريق دوکوڠن (سوکوڠن) مريک.
جلس انوار⹁ اوݢوتن تربابيت هاڽ اونتوق مندرا اهلي ڤرليمن ڤمبڠکڠ اݢر مڽاتکن سوکوڠن ڤد ڤيهق ترتنتو.
“دالم کيس س.ڤ.ر.م. يڠ تربارو⹁ ميمڠ ڽات اي جادي سنجاتا ڤوليتيک. کالاو لومڤت⹁ سياستن دتڠݢوه⹁ کامو تتڤ ددرا.
“ساي ڤاݢي ايسوق اکن توليس ڤد کتوا ڤسوروجهاي س.ڤ.ر.م.⹁ داتوء سري اعظم باکي ممينتا ڤرتموان اونتوق جلسکن حال سدميکين.
“سلاءين يڠ برهورمت ندرة (ندرة اسماعيل – سکيجڠ)⹁ (اهلي ڤرليمن) ڤادڠ سراي⹁ سوڠاي سيڤوت⹁ ڤوتاتن⹁ ميري ميمڠ سبوت اد يڠ مريک بري اوݢوتن اتاو ڤلاوا دڠن ڤلباݢاي سوݢوقن دان اومڤن اونتوق مناريق دوکوڠن مريک⹁” دده انوار لاݢي.
اوجرڽ⹁ سموا ڤميمڤين ڤ.ک.ر. دڤريڠکت ڤوست دان نݢري سنتياسا مڽوکوڠ اݢيندا ممبنترس جنايه.
نامون تݢس انوار⹁ جک اوݢوتن دبوات دمي منکن ببراڤ اهلي ڤرليمن ڤمبڠکڠ اݢر منداڤت سوکوڠن⹁ کاتڽ ايت اداله ڤوليتيک ڤنيڤوان.
“ساي نق تݢسکن دسيني⹁ دڠن تاريق ليما اتاو انم اورڠ کڤرليمن ڤون بلوم چوکوڤ 110 اهلي ڤرليمن.
“اين ساي ڤستي دڠن کڽاتاءن يڠ جلس⹁” کاتڽ لاݢي.
دالم ڤرکمبڠن برکاءيتن⹁ انوار توروت منددهکن بهاوا ترداڤت منتري کانن برتمو دڠن اهلي ڤرليمن کوالا لاڠت⹁ دوکتور سيۏيئر جايکومر سبلوم اهلي ڤرليمن ايت مڠعمومکن کلوار ڤ.ک.ر. بارو٢ اين.
“دي (دوکتور سيۏيئر) جومڤ ساي سميڠݢو سبلوم ايت⹁ دي جومڤ ساي دان سبوت فصل مسئله يڠ دي هادڤي.
“ساي بريتاهو دي⹁ جڠن ريساو جک دي تيدق برساله⹁ کيت (ڤ.ک.ر.) اکن ڤرتاهن دي.
“کمودين دي چاکڤ⹁ دي برجومڤ دڠن منتري کانن يڠ جوݢ مڠاوݢوت دي⹁” کات انوار لاݢي.
سبلوم اين⹁ دوکتور سيۏيئر دالم ساتو کڽاتاءن ميديا ممعلومکن بلياو ملتقکن جاوتن سباݢاي ناءيب ڤريسيدن ڤ.ک.ر. دان کلوار دري ڤرتي ايت برکوات کواس سرتا-مرتا ڤد 13 مچ لالو.
منوروتڽ⹁ تيندقن ايت دبوات سلڤس بلياو کچيوا ترهادڤ سيتواسي ڤوليتيک يڠ برلاکو دنݢارا اين.
دالم ڤد ايت⹁ دوکتور سيۏيئر توروت مڠعمومکن مڽوکوڠ کراجاءن ڤريکتن ناسيونل.


text:
اچچ ايذينكن ڤڽليديقن كجاهتن ڤراڠ د أفغانستان
دن هااڬ، چقرابوانانوس – ڤارا حاكيم د محكمه كجاهتن انترناسيونل ﴿اچچ﴾، كاميس ﴿5/3﴾، مموتوسكن بهوا تيم ڤنونتوت بيسا ممولاي ڤڽليديقن مڠناءي ككجين يڠ دلاكوكن سموا ڤيهق يڠ ترليبت دالم ڤراڠ د افڬانيستن.
فتاو بنسواودا، كتوا جقسا ڤنونتوت اچچ، ايڠين مڠۏلواسي سچارا لبيه سيقسام تيندقن-تيندقن يڠ دأمبيل ڤاسوكن اس، ڤاسوكن أفغانستان دان كلومڤوك طالبان سلاما برلڠسوڠڽ كونفليك أفغانستان يڠ براول ڤد 2001.
سبواه ڤڠادلن يڠ لبيه رنده مڠهالڠي اوسها ايت تاهون لالو، دان مڠاتكن اچچ سبايقڽ ترفوكوس ڤد كاسوس-كاسوس يڠ مميليقي ڤلواڠ لبيه باءيق يڠ مڠارح ڤد ڤڠادلن يڠ برحاصيل.
اس مڽاتاكن سچارا كراس مننتڠ ڤڽليديقن كجاهتن ڤراڠ د أفغانستان، دان تيدق مڠاكوي اچچ.
أفغانستان جوڬ مڽاتاكن كبرتن دان مڠاتكن نڬارا ايت اكن ملڠسوڠكن سنديري ڤڽليديقن ترسبوت. ﴿ۏوا/چقرابوانانوس/اذ﴾


text:
ديوان رعيت اکن برسيدڠ سمولا ڤد 26 جولاي⹁ منوروت ڤجابت ڤردان منتري.
دالم ساتو کڽاتاءن هاري اين⹁ ڤجابت ڤردان منتري ممعلومکن بهاوا کراجاءن تله برستوجو اونتوق منصيحتي سري ڤدوک بݢيندا يڠ دڤرتوان اݢوڠ سوڤايا مشوارت خاص ڤڠݢل کتيݢ ڤرليمن کأمڤت بلس دأداکن سلاما 5 هاري مولاءي 26 هيڠݢ 29 جولاي دان 2 اوݢوس باݢي ديوان رعيت.
ديوان نݢارا ڤولا اکن برسيدڠ سلاما 3 هاري مولاءي 3 هيڠݢ 5 اوݢوس.
“مشوارت اين برتوجوان اونتوق ممبري ڤنرڠن کڤد اهلي٢ ڤرليمن مڠناءي ڤلن ڤموليهن نݢارا دان مميندا سموا ڤراوندڠن دان ڤراتورن باݢي ممبوليهکن ڤرسيدڠن ڤرليمن دأداکن سچارا هيبريد.
“برداسرکن فصل (3) ڤرکارا 150 ڤرلمباݢاءن ڤرسکوتوان⹁ سموا ڤرةکلاماسي ضرورة دان اوردينن يڠ دبوات اوليه يڠ دڤرتوان اݢوڠ اکن دبنتڠکن دهادڤن کدوا-دوا مجليس ڤرليمن.”
ڤجابت ڤردان منتري مڠاتاکن بهاوا ڤراتورن يڠ دتتڤکن اوليه مجليس کسلامتن نݢارا دان کمنترين کصيحتن اکن ترڤاکاي اونتوق سيدڠ اين.
کڤوتوسن اين برتڤتن دڠن براخيرڽ 14 هاري يڠ دبريکن اوليه امنو اونتوق ڤوتراجاي مڠاداکن سيدڠ ڤرليمن.
Like this:
Like Loading...
امنو مڽوکوڠ ڤنوه کدوا-دوا کڽاتاءن ميديا استان نݢارا دان ڤڽيمڤن موهور بسر راج٢ ملايو يڠ منظاهيرکن ڤنديرين سري ڤدوک بݢيندا يڠ دڤرتوان اݢوڠ دان راج٢ ڤمرينته يڠ منيتهکن اݢر ڤرليمن سݢرا برسيدڠ.
ڤريسيدنڽ⹁ داتوء سري دوکتور فلسفه احمد زاهد حميدي برکات⹁ سباݢايمان يڠ تله دڤرسمڤهکن کڤد يڠ دڤرتوان اݢوڠ⹁ امو برڤنديرين ڤرليمن امت مستحق اونتوق دأداکن باݢي سݢرا ممباوا ڤلباݢاي تونتوتن دان هارڤن رعيت يڠ سدڠ کسمڤيتن دالم مندڤني ڤندميک کوۏيد-19 دسمڤيڠ ممستيکن وجود اکاءونتابيليتي دالم اوروسن ڤنتدبيرن کراجاءن.
“جوسترو⹁ تيدق ڤرلوله بردولق-داليق لاݢي ايستيله ‘سچڤت موڠکين’ دان ‘سݢرا’ يڠ دݢوناکن ددالم کدوا-دوا کڽاتاءن ميديا ڤريحال سيدڠ ڤرليمن⹁ يڠ حقيقتڽ منظاهيرکن کسڤاکتن سري ڤدوک بݢيندا يڠ دڤرتوان اݢوڠ دان دولي٢ يڠ مها موليا راج٢ ڤمرينته.
“امنو برڤنديرين تݢس اونتوق مندسق کراجاءن مڠهورماتي تيته يڠ دڤرتوان اݢوڠ دان راج٢ ڤمرينته اݢر ممڠݢيل سيدڠ ڤرليمن دالم تيمڤوه 14 هاري درڤد تريخ کڽاتاءن اين.
“کݢاݢلن کراجاءن ملقساناکن تيته ترسبوت دأڠݢڤ ساتو بنتوق ڤندرهاکاءن دان تيدق مڠهورماتي اينستيتوسي راج٢ ڤمرينته⹁” کاتاڽ دالم کڽاتاءن ميديا⹁ هاري اين.
اوجرڽ لاݢي⹁ سباݢاي سبواه ڤرتي يڠ دأسسکن اتس توجوان ممليهارا دان ممبيلا اينستيتوسي راج٢ ملايو سباݢايمان ترمکتوب دالم فصل 3 ڤرلمباݢاءن امنو⹁ ساتو مشوارت خاص مجليس کرجا ترتيڠݢي اکن دأداکن باݢي ممعتمدکن تيندقن سلانجوتڽ.
Like this:
Like Loading...
تيته يڠ دڤرتوان اݢوڠ⹁ السلطان عبد الله رعاية الدين المصطافى بالله شه سوڤايا ڤرسيدڠن ڤرليمن دبوک ‘سچڤت موڠکين’ ممبري ڤلباݢاي تفسيرن کڤد باڽق ڤيهق.
اهلي ڤرليمن ݢوا موسڠ⹁ تڠکو غزالي حمزه برکات⹁ اد يڠ برڤنداڤت اوڠکڤن ايت دالم بهاس ايڠݢريس ممباوا معصود ‘it is like yesterday‘ اتاو ‘سمالم.’
تمبه بلياو⹁ ڤردان منتري تيدق بوليه منصيحت يڠ دڤرتوان اݢوڠ ملڠݢر ڤرکارا 55 ڤرلمباݢاءن.
“اين کران⹁ يڠ دڤرتوان اݢوڠ⹁ دباوه ڤرکارا 55 ايت برتڠݢوڠجاوب ممڠݢيل ڤرليمن دالم ماس انم بولن دري تريخ اخير ڤرسيدڠن ڤرليمن يڠ لڤس.
“جک تيدق⹁ يڠ دڤرتوان اݢوڠ دان ڤردان منتري تله ملڠݢر ڤرلمباݢاءن دان سومڤه جاوتن⹁” کاتاڽ دالم ساتو کڽاتاءن ڤد هاري خميس.
ڤد رابو⹁ يڠ درتوان اݢوڠ برتيته اݢر ڤرسيدڠن ڤرليمن ڤرلو دأداکن سچڤت موڠکين باݢي مناڠني کوۏيد-19 دان مڽلامتکن ايکونومي نݢارا.
منوروت داتوء ڤڠلولا بيجاي دراج استان نݢارا⹁ داتوء ايندرا احمد فضيل شمس الدين⹁ ڤرکارا ايت ڤرلو دلقساناکن اونتوق ممبوليهکن اوردينن٢ ضرورة دان ڤلن ڤموليهن نݢارا دبحثکن اوليه اهلي٢ ديوان رعيت.
Like this:
Like Loading...
سڤيکر ديوان نݢارا⹁ رئيس يتيم برکات سموا ڤيهق ڤرلو مڠهورمتي ڤندڠن يڠ دڤرتوان اݢوڠ⹁ السلطان عبد الله رعاية الدين المصطافى بالله شه دان براوسها سوڤايا ڤرليمن دبوک سݢرا.
کاتاڽ⹁ ڤندڠن السلطان عبد الله منڤتي ڤرکارا 55 ڤرلمباݢاءن ڤرسکوتوان دان هاروس دهورمتي کران اݢوڠ يڠ برڤرانن سباݢاي کتوا نومبور ساتو ڤرليمن.
“ايسوڽ سکاراڠ اداله بيلا دان (معصود ڤرکاتاءن سسݢرا⹁ موڠکين ايت نمڤقڽ تيدق بوليه لبيه دري 1 اوݢوس (تريخ ضرورة تامت⹁) لاݢيڤون تريخ اصل ڤڠاشتهارن ضرورة دبوات ڤد 12 جانواري لالو.
“جادي تريخ 1 اوݢوس ايت لبيه کورڠ سمڤورناله تيمڤوه انم بولن سوڤايا ڤرليمن بوليه برسيدڠ سمولا. چوما سبلوم تيمڤوه ايت⹁ ڤرلو دکموکاکن نوتيس سوڤايا مشوارت برسيدڠ⹁” کاتاڽ منوروت لاڤورن ڤورتل ڤ.ن. بي.بي.سي.
مڠايکوت ڤرکارا 55 ڤرلمباݢاءن ڤرسکوتوان⹁ هاڽ يڠ دڤرتوان اݢوڠ سهاج بوليه ممڠݢيل ڤرليمن اونتوق برسيدڠ⹁ سلاءين ممڤوڽاءي کواس مطلق مڠهنتيکن اتاو ممبوبرکن ڤرليمن.
بݢيندا توروت دڤراونتوقکن اونتوق منتڤکن ڤرسيدڠن ڤرليمن دالم تيمڤوه ماس انم بولن انتارا ڤرسيدڠن لڤس دالم ڤڠݢل تراخير دان تريخ مشوارت ڤرتام دالم ڤرسيدڠن ڤڠݢل اکن داتڠ.
Like this:
Like Loading...
Baca versi Rumi di sini.
سباݢاي سأورڠ بليا⹁ ايسو اوندي 18 امت دکت دهاتي ساي. ساي تله بايق منوليس تنتڠ حال اين سبلوم رڠ اوندڠ٢ ترسبوت دلولوسکن ڤد تاهون 2019.
کتيک ايت⹁ ڤارا ڤميمڤين ڤوليتيک درڤد سموا ڤرتي ڤوليتيک تله برساتو مڽوکوڠ اوندي 18⹁ خصڽ ارمادا يڠ ممڤرجواڠکن هق اورڠ مودا. انتارا الاسنڽ ايله حال اين سلارس دڠن عملن ديموکراسي دنيا.
مک ڤد 16 جولاي 2019⹁ ديوان رعيت تله ملولوسکن رڠ اوندڠ٢ ڤرلمباݢاءن (ڤينداءن) 2019 باݢي منورونکن هد عمور مڠاوندي⹁ ڤندفترن ڤڠاوندي اءوتوماتيک⹁ دان منورونکن عمور چالون برتنديڠ ڤيليهن راي کڤد 18 تاهون.
باريسن اهلي ڤرليمن کراجاءن دان ڤمبڠکڠ منچيڤتا سجاره اڤابيلا مڽوکوڠ ماجوريتي لبيه دوا ڤرتيݢ باݢي ملولوسکن رڠ اوندڠ٢ (ڤينداءن) 2019⹁ دديوان رعيت⹁ ثلاث. سڤيکر داتوء محمد عريف محمد يوسف کتيک مڠعمومکن ڤرکارا ايت برکات⹁ سراماي 211 اهلي مڽوکوڠ⹁ ملبيهي جومله يڠ دڤرلوکن ياءيت 148 اورڠ.عيم.ستار – سجاره ترچيڤتا⹁ ڤرليمن لولوس رڠ اوندڠ٢ اوندي 18 تاهون – 16 جولاي 2019
ڤد 25 جولاي 2019⹁ ديوان نݢارا ملولوسکن رڠ اوندڠ٢ ترسبوت دڠن ماجوريتي دوا ڤرتيݢ.
ڤينداءن برکناءن ممڤراوليه سوکوڠن 47 درڤد 68 اهلي ديوان نݢارا ياءيت ملبيهي دوا ڤرتيݢ اوندين ماجوريتي يڠ دڤرلوکن⹁ سلڤس 24 سيناتور مڠامبيل بهاݢين دالم سيسي ڤربحثن.هارين ميترو – ديوان نݢارا لولوس عمور مڠاوندي 18 تاهون – 25 جولاي 2019
مک بليا دسلوروه نݢارا دڠن ݢمبيرا مراعيکن حال اين دان راماي يڠ برچيتا-چيتا اونتوق مڠاوندي ڤدد ڤ.ر.ع. 15.
منتري دجابتن ڤردان منتري (حال احوال اوندڠ٢)⹁ تقي الدين حسن ڤد نوۏيمبر 2020⹁ مڠصحکن بهاوا ڤراتورن بهارو اين اکن دتريما ڤاکاي سليوات-ليواتڽ جولاي تاهون اين.
مڽديهکن لاݢي⹁ کباکڠن اين کدڠرڠ ڤولا کڽاتاءن ببراڤ ڤميمڤين کراجاءن ممڤرسوءالکن ايسو يڠ تله دڤوتوسکن اوليه مريک سنديري.
کنڤ سهيڠݢ باݢاي رومه سياڤ ڤاهت بربوڽي؟
کماتڠن ڤارا بليا اونتوق ممبوات ڤيليهن تله دڤرسوءالکن. والحال⹁ دوا تاهون يڠ لالو ڤارا ڤميمڤين برڤنداڤت بهاوا بليا براوسيا 18 تاهون تله ماتڠ اونتوق مڠاوندي.
دالم سيتواسي اين⹁ راماي يڠ ريساو اڤاکه اسڤيراسي اوندي 18 يڠ تله دجنجيکن اکن ترچاڤاي؟
بليا ترتاڽ-تاڽ⹁ اونتوق ڤ.ر.ع. 15⹁ اوندي 18 ءون ک تق ءون؟
Like this:
Like Loading...


text:
سجوروس سلڤس 0.30 ڤاݢي ڤڠروسي ڤاکتن هارڤن انور ابراهيم تيبا ايونتوق مڠادڤ يڠ دڤرتوان اݢوڠ السلطان عبد الله رعاية الدين المسطافى بالله شه.
کندراءن جيݢوار هيتم ممباوا اهلي ڤرليمن ڤورت ديکسن ايت ملڤسي ڤينتو کدوا استان نݢارا ڤد جم 10.37 ڤاݢي.
ڤريسيدن ڤ.ک.ر. ايت مروڤاکن ڤميمڤين ڤوليتيک کدوا يڠ مڠادڤ اݢوڠ هاري اين سلڤس ترداهولو ڤريسيدن برساتو محي الدين ياسين سلساي مڠادڤ بݢيندا ڤد کيرا٢ جم 9 ڤاݢي.
محي الدين برايدر منينݢلکن ڤکارڠن استان نݢارا سلڤس مڠادڤ السلطان عبد الله سلاما کيرا٢ سجم.
سمنتارا ايت⹁ ستياءوسها اورݢانيساسي د.اي.ڤ. کبڠساءن اينثني لوک مڠصهکن ڤميمڤين ڤرتي ايت اکن مڠادڤ اݢوڠ ڤتڠ اين.
کاتاڽ د.اي.ڤ. اکن دواکيلي ليم ݢوان ءيڠ سلاکو ستياءوسها اݢوڠ ڤرتي.
“مجليس (مڠادڤ) ترسبوت دجادوالکن برلڠسوڠ ڤد ڤتڠ 9 جون دأستان نݢارا⹁” کاتاڽ دالم ساتو کياتاءن اخبر هاري اين.
کتوا ڤنرڠن ڤرتي ڤجواڠ تانه اءير عليا اقامة حسام الدين ڤولا ممبريتاهو برنام ⹁ محضير منريما جمڤوتن ميڠݢو لالو اونتوق کأستان نݢارا ڤد خميس.
“سورت جمڤوتن راسمي دري استان دتريما ميڠݢو لالو. باݢايماناڤون⹁ ماساڽ بلوم لاݢي دتنتوکن⹁” کاتاڽ.


text:
باݢي ممبينا نݢارا يڠ ماجو دان معمور، اڠݢوتا مشارکتڽ هاروسله برسيکڤ ڤوسيتيف، برادب، بربودي بهاس سرتا براخلاق مليا.
کيت سريڠ برچاکڤ تنتڠ کڤينچڠن مشارکت سرتا کڤنتيڠن ممبينتيرس برباݢاي بوديا نيݢاتيف سڤرتي رسواه، ڤچه أمانه، ڤنيڤوان دان سباݢايڽ؛ نامون ستاکت مانکه کيت إخلاص دالم اوسها اونتوق ممبينتيرس ڤونچا برلاکوڽ مسئله-مسئله اين؟
دان دمانکه سيلڤڽ سهيڠݢ اد دالم کالڠن مشارکت کيت يڠ تيدق لاݢي ممنتيڠکن ادب دان بودي بهاس ددالم کهيدوڤن سهارين؟
ادب يڠ باءيق اداله اساس کڤد ڤمبنتوقن اخلاق دان کڤريبادين يڠ تيڠݢي دان مليا؛ يڠ مان داڤت منجادي بينتيڠ کڤد ڤنولارن ݢجالا-ݢجالا نيݢاتيف دالم کالڠن مشارکت.
جوسترو، کيت هاروس ممڤرکاسکن ڤنديديقن ادب اݢر نيلاي-نيلاي مليا داڤت دتانم دالم ديري ستياڤ انسان سجق اوسيا يڠ مودا سوڤاي مريک داڤت منجادي رعيت يڠ برتڠݢوڠجواب کڤد اݢام دان نݢارا.
ڤرکارا اين امت ڤنتيڠ کران والاو سماجو مانڤون سسبواه نݢارا، سݢالا-ݢالنيا باکل موسنه جک رعيتڽ سماکين برسيکڤ بيادڤ، ممنتيڠکن ديري سنديري سرتا برتيندق سيسوک هاتي تنڤا مڠحرمتي اوندڠ-اوندڠ.
دالم کݢهايرهن نݢارا مڠجر کجايأن د بيدڠ ساءين س دان تيکنولوݢي، اد د انتارا کيت يڠ ممندڠ ريڠن اکن کڤنتيڠن ڤنديديقن ادب دان کروهانيان دان مڠڠݢڤ اياڽ تيدکله سڤنتيڠ کماهيرن د بيدڠ ساءين س دان ماتماتيک.
کيت سريڠ لوڤا بهاوا کجايأن اکادميک سمات-مات تيدق داڤت منجامين سساورڠ رماج اکن منجادي انسان يڠ چمرلڠ دان تربيلڠ.
عقيبتڽ، نݢارا بردڤن دڠن برباݢاي مسئله سوسيال يڠ بوکن سهاج مروݢيکن رعيت تتاڤي جوݢ مروݢيکن نݢارا.
انسان يڠ براخلاق تيڠݢي اکن مڠهرݢاي علمو، برسيکڤ أمانه، برتڠݢوڠجواب، منجاݢ کسوڤنن دالم ڤرݢاولن، مڠحرمتي اورڠ لاين، طاعة کڤد اوندڠ-اوندڠ سرتا تيدق موده ترجبق دالم بوديا نيݢاتيف.
سباݢاي انسان يڠ ممبسر دايرا ݢلوباليساسي حاصيل لدقن تيکنولوݢي معلومت، ڤارا رماج کيني برهادڤن دڠن ڤڠاروه ڤميکيرن ليبرال يڠ منچابر سيکڤ کڤاتوهن کڤد اوندڠ-اوندڠ اݢام سرتا نݢارا.
ڤڠݢوناان بهاس کاسر سرتا ماکي-مماکي سوده منجادي ڤرکارا بياسا دان دأڠݢڤ سباݢاي ݢوراوان دالم کالڠن سستڠه رماج; ماله تيدق لاݢي منجادي ڤرکارا يڠ دتݢه اوليه سستڠه ايبو باڤ ماهوڤون ݢورو-ݢورو مريک.
راماي دالم کالڠن رماج يڠ سريڠ تريکوت-ايکوت دڠن اڤ يڠ دأڠکت سباݢاي ݢاي هيدوڤ ماس کيني دان تيدق ماهو تريکت دڠن تاتاچارا بوديا کيت يڠ برترسکن اݢام دان بودي ڤکرتي يڠ مليا.
عقيبتڽ، مريک بوکن سهاج تيدق مراسا سݢن مڠݢوناکن اصطلاح-اصطلاح يڠ کست دان کوتور، ماله مراسا بڠݢ سرتا مڠݢڠݢڤ ڤڠݢوناان اصطلاح سبݢيتو سباݢاي سباهاݢين درڤد ݢاي بهاس رماج يڠ برسسواين دڠن جيوا، بوديا دان ݢاي هيدوڤ رماج دزمان اين.
جک بوديا سبݢيني برتروسن سهيڠݢ مريک ديواس، مک دنيا اکن برهادڤن دڠن اهلي-اهلي مشارکت يڠ سماکين ترهاکيس ادب کسوڤننڽ سرتا تيدق لاݢي ممنتيڠکن تاتاسوسيلا دالم کهيدوڤن.
ماس هادڤن سبواه نݢارا بڠسا اکن منجادي کلام جک ڤارا رماجڽ يڠ مروڤاکن ݢينراسي ڤلاڤيس سوده هيلڠ هالا توجو، سرتا تيدق لاݢي هيدوڤ برلندسکن ادب، تاتاسوسيلا سرتا اخلاق يڠ باءيق دان ترڤوجي.
باڽق نݢارا برݢولق عقيبة سيکڤ مشارکتڽ يڠ بيادڤ دان تيدق مڠحرمتي ڤيهق برکواس.
مريک ممبرونتق دجالن راي دان تمڤت-تمڤت اون اڤابيلا مريک تيدق برڤواس هاتي دان عقيبتڽ نݢارا منجادي ڤورق-ڤراندا سهيڠݢ مريک کهيلڠن اڤ يڠ مريک ميليکي سلاما اين.
سجاره ممبوقتيکن بهاوا کرونتوهن اخلاق دالم کالڠن رعيت دان ڤميمڤين سسبواه کراجأن باکل مڠاکيبتکن کرونتوهن نݢارا يڠ دهولوڽ ݢاݢه دان معمور.
باݢايماناکه کاوتوهن ايکونومي نݢارا داڤت دڤرتاهنکن جک رعيت سرتا ڤميمڤينڽ تيدق أمانه دان تيدق ستيا سرتا برڤيهق کڤد موسوه نݢارا؟
تيندقن سڤرتي تونجوق ڤراسان يڠ برتروسن، موݢوق، برتيندق ݢانس سرتا مروسقکن هرتا عوام، ڤمبرونتقان دان سباݢايڽ سوده تنتو اکن ملمهکن ايکونومي نݢارا دان ستروسڽ اکن مڠونداڠ برباݢاي مسئله سوسيال دالم کالڠن مشارکت.
بݢيتو جوݢ دڠن سيکڤ تيدق ستيا کڤد تانه اير سرتا منچابر کدولتن نݢارا دڠن مڠونداڠ چمڤور تاڠن کواس لوار دالم حال ايلول دالمن نݢارا.
جک کيت کمبالي کڤد اجرن اݢام، کيت اکن سدر بهاوا مأنسي هاروس برتيندق برلندسکن عقل يڠ وارس برترسکن حکوم دان بوکنڽ نفسو.
مک ڤارا رماج مستي ممڤرکاسکن ديري دڠن ڤنراڤن نيلاي-نيلاي يڠ ترڤوجي اݢر کيت داڤت مميمڤين نݢارا دڠن جوجور دان أمانه.
رماج تيدق بوليه لاݢي ليک سرتا ممبيارکن ديري مريک دڤڠاروهي اوليه نيلاي-نيلاي ليبرال يڠ مڠاکيبتکن کيت هيلڠ ڤرتيمبڠن دالم منيلاي سسواتو ڤرکارا.
ايبوباڤ هاروس ڤيکا اکن ڤرکارا اين دان بوکنڽ هاڽ ممنتيڠکن کجايأن اکادميک انق-انق سمات-مات تنڤا منيتيق برتکن ڤنديديقن ادب دان کروهانيان.
ملنتور بولوه بيارله دري ربوڠڽ. سداڠ ربوڠ باءيق دڤاته، جادي بولوه ملڤوه جاري.


text:
ترلالو بسر كرجانڽ مك استري بڬندا ايتڤون حاميل ستله ڬنڤله بولنڽ مك ڤرميسوري ڤون برانقله سؤرڠ ڤرمڤون ترلالو امة ايلق روڤاڽ دان كلكونڽ ڤد ماس زمان ايت سؤرڠ ڤون تياد مڽماي روڤاڽ انق راج ايت مك دنماءي اوله اينهد بند بڬند تون ڤتري كمال رتن نلڠكم مك دڤليهراكن اوله ڤادك ايهند بند بڬندا دڠن سڤرتيڽ شهدان مك ڤادك ايهندا بندا ڤون ترلالو امت كاسه اكن انق بڬند ايت حتى براڤ لماڽ مك ببراڤ انق راج ٢ داتڠ هندق ممينڠكن تونڤتري ايت تياد دبري اوله ڤادك بندا بڬندا كارن سڬل راج٢ هندق ممينڠ ايت تياد سام دڠن بڠسا بڬندا ايت كارن بنداڽ ايت راج كاندران مك بڬندا ڤون برتيته كڤد ڤردان منتري سوره ممڠڬل سڬل اهل النجوم دان سڬل ستراوان مك سكلينڽ ڤون داتڠ مڽمبه بڬندا مك تيته بڬند كڤد سڬل اهل النجوم دان سڬل ستروان هي كامو سكلين لهت اڤاله ددالم نجوم مو بتاڤكه اكن انتڠ بهڬيڽ انقكو اين مك سڬل اهل النجوم ايتڤون مڽمبه بڬندا لالو مليهت ددالم نجومڽ ستله سا... دليهتڽ مك سڬل اهل النجوم ايتڤون ماسيڠ٢ مڠڬرقكن كڤلاڽ مك تيته بڬندا اڤ سبب مك كام سكلين مڠڬرقكن كڤلامو سكلين مك سمبه سڬل اهل النجوم دان ستروان يا تونكو شاه عالم ڤاتك ممهنكن امڤون بريب٢ امڤون دان كارنيا كباوه دولي شاه عالم اداڤون ڤادك انقند ايت ترللو امت بهاڬيا براوله سوام انق راج بسر دان انق چوچ ڤادك انقندا برسوام هندقله تونكو تاره ڤادك انقندا ايت ڤد سوات ڤولو يڠبرنام بيرام ديو ايت دڠن انيله جادي راج داتڠ ڤد اخر زمان اكن منجادي راج بسر جيك دل تونكو هندق سكيرا ممبري ڤادك انقندا برسوام هندقله تونكوتاره ڤادك انقدا ايت ڤد سواة ڤولو يڠبرنام بيرام ديوا ايت دڠن سواة مهليڬي دان دايڠ دسناله ڤادك انقدا برسوام اكن راج بسر مك بڬند مندڠر سمبه سڬل اهل النجوم دان ستروان دمكين ايت مك بڬندا ڤون ماسق مندڤتكن ڤرميسوري مك سڬل منتري هلبالڠ ڤون مڽمبه لالو كلوارمك راج ڤون ماسق كدالم استان مك تيته بڬندا كڤد ڤرميسوري
Page:Hikayat Hang Tuah.djvu/5
Jump to navigation Jump to search
This page has not been proofread.


text:
Blog analisis, komentar dan berita politik Malaysia. SiasahDaily bukan versi internet Siasah cetak dan tidak mempunyai hubungan dengan akhbar tersebut.
Monday, April 20, 2009
Pemimpin PAS satu persatu ke PWTC
Mursyidul Am PAS, Datuk Nik Abdul Aziz Nik Mat ke Pesta Buku Kuala Lumpur itu Ahad, 19 April untuk merasmikan buku isteri beliau, Datin Tuan Sabariah bertajuk, "Bidadari Dari Timur" (Memoir Isteri Seorang Pejuang).
Berpuluh-puluh ribu peminat buku berada di PWTC pada hari itu.
Tengahari tadi, kira-kira jam 1.10, Presiden PAS, Datuk Seri Abdul Hadi Awang pula ke pesta buku itu.
Beliau merasmikan laman web kedai buku Nufair Street, www.nufairshop.com, anak syarikat Harakah.
Beliau turut merasmikan buku-buku terbitan Nufair termasuk karyanya sendiri.
Besok, Naib Presiden PAS, Datuk Husam Musa dijadualkan ke pesta buku itu juga bagi melancarkan buku tentang 'Gaharu - Duit di atas pokok" yang ditulis oleh bekas pesuruhjaya PAS Negeri Sembilan, Dr Rosli Yaakub.
11 comments:
- dewatawanberapi said...
-
rasmi buku pun kecoh...ingatkan rasmi kedai buku...aparah...
- April 20, 2009 at 5:23 PM
- jaam said...
-
BAGUS......
BANYAKAN MEMBACA.
- April 20, 2009 at 5:30 PM
- Unknown said...
-
Bangga rasanya pemimpin2 pas ni ada terbitkan buku.pastu blh meluas pasaran sampai ke bangunan umno pwtc.Jeles juak2 umno ni.
Pemimpin umno bila nak tulis buku tentang 'kekasihku tuya terpaksa dikorbankan'.Tentu laris
- April 20, 2009 at 5:44 PM
- Azym Azizi said...
-
Pemimpin Am** lebih banyak habiskan masa dgn komisyen $$..mana sempat nak tulis buku..
- April 20, 2009 at 6:23 PM
- PenaKiri said...
-
Menulis buku memerlukan daya intelektual yang tinggi.Proses menulis memerlukan kekuatan idea, kesabaran selain dari penguasaan ilmu. Oleh yang demikian dengan bertebaran karya TG Hj Hadi dan TG N.Aziz jelas menunjukan siapa mereka.
- April 21, 2009 at 12:45 AM
- jaam said...
-
هارڤ سموا بلوڬڬرس ممهميڽ.
ساي ترڤقسا برتروس ترڠ بهاوا سسوڠڬوهڽ امنو كيني برسوڠڬوه-سوڠڬوه اونتوق بروبه. كڤد ڤڽوكوڠ ڤمبڠكڠ يڠ ماسيه مماءينكن كات-كات نيستا دان كست، كونونڽ امنو سام سكالي تيدق اكن بروبه، مروڤاكن ساتو ڤمبوهوڠن. ساي كاتاكن، بهاوا تيدق سموا اهلي امنو ايت جاهت دان ماكن رسواه، تيدق سموا اهلي امنو ايت تيدق صلاة دان ماءين ڤرمڤوان. حقيقتڽ، اي سام سڤرتي ڤاس، تيدق سموا اهلي ڤاس باءيق دان عاليم، تيدق سموا جوڬ اهلي ڤاس يڠ برسيه دان تيدق ماكن دويت رسواه. اين سموا اداله مسئله اينديۏيدو. كيت تيدق بوليه مڽالهكن مريك اتس نام ڤرتي، لالو كيت مندعوا "اوه سموا اهلي امنو جاهت دان ماكن دويت رسوه، سموا اهلي امنو ظاليم دان كجم" تودوهن-تودوهن سڤرتي اين اداله دوسا دان نود. تياد مأنسي يڠ سمڤورنه دان بوليه مندعوا بهاوا مريك لبيه باءيق درڤد اورڠ لاين. ڤاس تيدق سمڤورنا، امنو جوڬ تيدق سمڤورنا. اد جوڬ اهلي اتاو ڤڽوكوڠ ڤاس يڠ جاهت دان ماءين ڤرمڤوان، اد جوڬ اهلي اتاو ڤڽوكوڠ ڤاس يڠ تيدق سمبهيڠ دان ماكن دويت رسواه - ايت اداله جلس دان اين مروڤاكن صفة مأنسي يڠ تيدق سمڤورنا.
رعيت ممرهاتيكن كيت سموا، باءيق امنو ماهوڤون ڤاس - رعيت ماكين بنچي مليهت ڬلڬت اهلي ڤوليتيك ڤد ماس كيني. رعيت بوكنله سوك ساڠت مليهت ڬلڬت انور إبراهيم دان ليم كيت سياڠ، تتاڤي رعيت سكتيكا اين تياد ڤيليهن. سماس نڬارا دڤيمڤين اوليه كڤيمڤينن نڬارا يڠ لمه، رعيت برڤاليڠ دڠن مڽوكوڠ ڤمبڠكڠ، تتاڤي سكارڠ امنو بنر-بنر ماهو بروبه، بريكن ڤلواڠ دان رواڠ. رعيت سوده بوسن مندڠر ايسو اتتنتويا يڠ تيدق هابيس-هابيس دجاج اوليه ڤرتي ڤمبڠكڠ، بڬيتو جوڬ رعيت سوده بوسن مندڠر كيس لواط انور إبراهيم يڠ تيدق ڤرنه سلساي سهيڠڬ ك هاري اين. رعيت ماهو كامانن دان كيقينن. رعيت سوده بوسن دڠن ڤمبڠكڠ يڠ هاڽ ڤنداي برچاكڤ دان برديمونستراسي، تتاڤي حاصيلڽ تياد. ماله، سوكوڠن كڤد انور إبراهيم جوڬ سماكين لونتور دان رعيت مولا مڠتاهوي سياڤاكه انور يڠ سبنرڽ. جنجي منوبوهكن كراجأن ڤد 16 سيڤتيمبر هاڽله اوموڠ كوسوڠ يڠ دتلن بولت-بولت اوليه ڤارا ڤڽوكوڠڽ. تيدق چوكوڤ دڠن ايت، ڤاس جوڬ تيدق ڤرنه منڬور دڤ، اڤابيلا كرڤل سيڠه بڬيتو كورڠ اجر دڠن سلطان ڤراق، ماله توروت ملمڤركن كات-كات كست ترهادڤ انور إبراهيم ڤد سواتو كتيك دهولو. سموا اين ممبوسنكن رعيت دان منيمبولكن ككليروان سهاج.
لنترن ايت، جك كيت مندعوا بهاوا انور ترلالو برسيه دان سوچي، مك مڠاڤ سوقتو انور برسام امنو كيت مندعوا بلياو بڬيتو كوتور دان ترليبت دڠن كڬياتن تيدق برمورل؟ دان اڤاكه ستله بلياو مڽرتاي ڤمبڠكڠ مك سڬالا دوسا-دوساڽ تله ترامڤون دان بلياو منجادي انسان برسيه دان سوچي كمبالي؟ مك اتس كاڤسيتي اڤاكه كيت مڠحكوم سساورڠ ايت برسيه اتاو كوتور؟ اڤاكه جك سأورڠ اهلي امنو ايت مڠمبيل رسواه مك دي اكن دكاتاكن سباڬاي ڤرسوه، سباليقڽ جك دي مڽرتاي ڤرتي ڤمبڠكڠ، مك سچارا اوتوماتيك "دوساڽ" ايت برسيه دان دان اينديۏيدو ترسبوت بوليهله دأڠڬڤ سباڬاي سوده برتوبة. ساي برتمبه حيران تتكالا ڤقر ملااوڠكن كتوانان رعيت، مك كدڠرن ڤولا ڤاس ملااوڠكن كتوانان اسلام - اڤاكه ڤاس تيدق تاهو بهاوا د سيتو سوده منمڤقكن ڤربيذأن يڠ ساڠت كتارا دري اسڤيك اديولوڬيڽ؟
انور سوده بڬيتو باڽق مروسقكن ڤرڤادوان رعيت مليسيا - السن ڤرجواڠن بلياو يڠ ماهو مميمڤين مليسيا دڠن كعاديلن دان كسامراتان هاڽله ڤمبوهوڠن سمات-مات. تيدق موڠكين سموا قوم منداڤت كعاديلن يڠ سام رات، اياڽ برڬنتوڠ كڤد كادأن دان جوڬ حكوم-حكوم ترتنتو. تيدق بوليه سموا اورڠ منداڤتكن حق يڠ سام، اي برڬنتوڠ كڤد كادأن دان رياليتي سسواتو ڤركارا ايت. سأورڠ يڠ كاي راي تيدق اكن داڤت منريما زكاة، سأورڠ يڠ ممڤوڽاءي انق يڠ راماي تيدق موڠكين سام بنتوانڽ دڠن مريك يڠ هاڽ ممڤوڽاءي سأورڠ انق. اورڠ ملايو يڠ لبيه راماي د مليسيا، مك مستيله قوم اين دبنتو لبيه بربنديڠ دڠن قوم-قوم يڠ لاين. انور ماهو ممڤرجواڠكن اڤ؟ ممڤرجواڠكن قوم چينا دان اينديا؟ اڤاكه سلاما اين كراجأن مڽيسيهكن قوم ترسبوت؟ اڤاكه قوم چينا سلاما اين تيدق ڤرنه منداڤت نعمت كتيك برادا د باوه ڤمرينتاهن باريسن ناسيونل؟ اڤاكه سلاما اين قوم اينديا بڬيتو ترسيقسا د باوه كراجأن بن؟ سڬلينتير مأنسي يڠ تيدق ڤرنه برشكور اين سڤاتوتڽ دهانتر كمبالي سهاج ك چينا دان اينديا، بيار مريك تاهو كدودوكن مريك د سان يڠ سبنرڽ.
ڤاس جوڬ ڤرتي يڠ تيدق ماهو برشكور، سهاروسڽ ڤاس مينومڤوكن ڤرهاتين كڤد كرجا-كرجا دعوة سڤرتي يڠ دلاكوكن اوليه حسن البننا، بوكن منچاچي ماكي كراجأن دان كڤيمڤيننڽ. ڤاس سوده باڽق تريكوت ڬاي انور إبراهيم - يعني متلامت مڠحلالكن چارا. كيت، سباڬاي رعيت بياسا ماهو مليهت ڤاس دڠن ڤمباڠونن ايكونوميڽ، ڤاس دڠن ڤمباڠونن دعوةڽ دان ڤاس دڠن چارا هيدوڤ اسلامڽ. تتاڤي، اڤ يڠ كيت ليهت ڤد هاري اين هاڽ سلوڬن اسلام يڠ دلاوڠ-لاوڠكن تنڤا ڤركتيكل دان عمالن يڠ جيتو. كرونتوهن مورل دالم كالڠن ڬينراسي مودا تيدق بوليه دسالهكن كڤد كراجأن سمات-مات، ڤاس جوڬ هاروس برتڠڬوڠجواب، جك ڤاس منجالنكن كرجا-كرجا دعوة، كريسيس مورل يڠ ملندا رماج موڠكين تيدق اكن منجادي ستروق اين. تتاڤي ڤاس لبيه باڽق برڤوليتيك درڤد بردعوة.
اونتوق مناڠني كريسيس كرونتوهن مورل رماج، تيدق چوكوڤ دڠن هاڽ ڤاس مڠاداكن چرامه د مسجد-مسجد سهاج، مريك ڤرلو بركوربن دان سڠڬوڤ ملاكوكن سڤرتي مان يڠ ڤرنه دلاكوكن اوليه الارقام دهولو. ممبينا ايكونومي مريك سنديري، بردعوة د ڤندالم سابه دان سراوق، ممبينا كيلڠ دان ڤوست راوتن مريك سنديري، ممبينا ڤرنياڬان سهيڠڬ ك لوار نڬارا، ممبينا سكوله دان ڤراسارنا سنديري، بردعوة د كاكي-كاكي ليما، د ڤاسر-ڤاسر راي، ماله ممبينا هيبورن الترناتيف سڤرتي نشيد، بردعوة كڤد ڤڽاڽي-ڤڽاڽي دان يڠ لبيه ڤنتيڠ لاڬي اهلي-اهلي الارقام د باوه كڤيمڤينن استاذ محمد اشعري تيدق سأورڠ ڤون يڠ مروكوق. اينله مشاركت يڠ كيت ماهو وجودكن دان سهاروسڽ دلقسانكن اوليه ڤاس سلاما اين دان بوكنڽ مڠومڤت دان مڠجي ڤميمڤين نڬارا سرتا منچاري-چاري كسالهن مريك. ايت اداله جلس ترساسر درڤد دعوة ڬينراسي سالف.
مالڠڽ، الارقام مڽلويڠ دري سڬي عقيدة، جك تيدق سوده لاما ڤاس برقبور. يڠ جلس ڤاس سوده لاري دري لندسن ڤرجواڠنڽ، جك مريك سيبوق منچاري كبوروكن امنو دان مينودوه بهاوا امنو سوده ترڬلينچير درڤد ڤرجواڠنڽ، مك حال يڠ سام جوڬ برلاكو كڤد ڤاس. سوده تياد روح اسلام لاڬي د دالمڽ، سموا ڤميمڤين ڤاس سيبوق مڠجر دنيا دان كروسي ڤرليمين، مانكالا كرجا-كرجا دعوة دتيڠڬلكن، دان كمودين مڽالهله امنو ك اتس سڬالا كهنچورن يڠ برلاكو، ڤينديق كات سموا يڠ برلاكو د مليسيا اين اداله ساله امنو، ايكونومي مرودوم ساله امنو، مسئله سوسيال ساله امنو، اورڠ رسواه ساله امنو، اورڠ ماءين جودي ساله امنو، اورڠ برزنا ساله امنو، اورڠ منچوري ساله امنو، جادي د مان ڤولا ساله ڤاس؟ اڤاكه يڠ ڤاس لاكوكن دالم ممبنتو مڠورڠكن ڬجالا ترسبوت؟ مڠاڤ ڤاس تيدق ممبري ڤرهاتين كڤد كرجا-كرجا دعوة؟ مڠاڤ مستي بڬيتو راكوس مڠجر كواس دان ڤڠكت؟ اڤاكه نبي دهولو مڠوتاماكن كواس دان ڤڠكت؟ نبي اوتاماكن كرجا دعوة دان بڬيندا بڬيتو زهد كڤد دنيا، دان اڤابيلا كيت زهد كڤد دنيا، مك دنيا اكن داتڠ سرتا توندوق كڤد كيت. ڤاس حقيقتڽ سوده لاري درڤد ڤرجواڠن اصل مريك، ماله ساڠت ترڤڠاروه دڠن رنتق دان ڬاي انور إبراهيم يڠ مڠيڠينكن ڤڠكت دان كواس.
مك، تنڤا سدر شيطان تله مميسوڠكن ڤرجواڠن ڤاس يڠ سبنر، درڤد مينومڤوكن ڤرهاتين كڤد كرجا-كرجا دعوة، ك اره مربوت كواس دان كدودوكن. ڤاس سوده ترلالو سيبوق منچاري كبوروكن دان كهينأن امنو سهيڠڬ لوڤا بهاوا مريك سبنرڽ ممڬڠ أمانه الله اونتوق بردعوة. اونتوق بردعوة اد ميتودولوڬي اتاو اسلوبڽ دان بوكن سچارا ماكي هماون دان منچاچي كڤيمڤينن نڬارا. ميمڠ امنو جوڬ اد كبوروكنڽ، ماله تيدق كورڠ ڤميمڤين-ڤميمڤين امنو يڠ ترليبت دڠن رسواه دان ماسيه دڤيليه اوليه ڤرواكيلن - تتاڤي ساي جلسكن بهاوا "ناوايت" اونتوق بروبه ك اره يڠ لبيه باءيق سوده اد دالم سباهاڬين ڤميمڤين-ڤميمڤين امنو. مك، بريكن ڤلواڠ باڬي مريك ممبوقتيكنڽ. ماله، دالم امنو جوڬ سوده مولا وجود كومڤولن يڠ إخلاص ماهو مليهت امنو كمبالي كڤد ڤرجواڠن اصل دان كمبالي كڤد ڤرجواڠن اسلام.
واللهلم.
- April 21, 2009 at 9:47 AM
- apam taiping said...
-
dewata awan berapi said...
rasmi buku pun kecoh...ingatkan rasmi kedai buku...aparah...
.....................................
eh dewata,
ok la rasmi buku,beso pahala....yg menteri umno dok rasmi taman tema,taman judi kejadah tu...adess maksiat nye,pastu bangga..canang habis kat tv...
- April 21, 2009 at 3:49 PM
- apam taiping said...
-
MatJalie said...
Bangga rasanya pemimpin2 pas ni ada terbitkan buku.pastu blh meluas pasaran sampai ke bangunan umno pwtc.Jeles juak2 umno ni.
Pemimpin umno bila nak tulis buku tentang 'kekasihku tuya terpaksa dikorbankan'.Tentu laris
....................................
mat jalie...
ade satu lagi buku..."dambaan satu malam soi lek" pergh bapak punye laris...mcm pisang goreng c4...
- April 21, 2009 at 3:52 PM
- sniper said...
-
puas aku besarkan font skrin nak baca tulisan jawi si jaam.
ingatkan menarik, cuma cerita biasa ahli umno kg ..begitulah mentaliti umno kampung yang hari-hari menonton RTM dan TV3..
kesimpulan aku mudah aja.. agak-agak kerajaan yang nampak stabil mcm swiss atau new zealand tu boleh dijadikan ikutan atau tak ?
hanya kerana aman atau stabil, belum tentu diredhai..
tapi kerajaan sudan dan iran yang sentiasa diancam tu salah ke ??
yang penting adalah dasar dan perjuangan.. Dasar dan Perjuangan PAS berlandaskan Al-Quran dan Sunnah..
samada sudah berjaya atau tak, itu kuasa ALlah ..tugas hamba-Nya hanya laksanakan sahaja..
sebaik-baik mana manusia pun, tak ada ertinya kalau tak jadikan Al-Quran dan Sunnah sebagai ikutan. Ahli parti baik tak bermakna parti baik jika Parti dan jadikan Al-Quran sebagai dasar dan pegangan.
Ibarat Swiss atau New Zealand..tak ada ertinya kunun maju, aman sentosa jika bukan Al-Quran sebagai pegangan.
Ukuran aman dan sentosa pada sejauh mana mengikut perintah-Nya, bukan sehebat mana kehidupan kita.
- April 22, 2009 at 1:16 PM
- saya said...
-
nik ajis sempat la menulis buku sbb dia x ada kija sgt
Kija nik ajis ni ceramah saja
Rasa2 kija dkt Peringkat Persekutuan lebih besar tanggungjawabnya
Baik nik ajis tolong sambung tulis BUKU SHIT kan dia juga kt sokong kata Allah mencarut.Gerenti laku
- April 23, 2009 at 5:17 PM
- saya said...
-
kecoh tol la orang PAS ni.Mahathir tulis buku berpoloh poloh buah pun x kecoh.PAda masa sama bangunkan agenda negara lagi nak bagi korang senang lagi.korang pula dok kutuk dia.Jgn jd hipokrit x boleh trima kehebatan orang
Mana nuar brahim korang senyap sunyi..dok fikir propaganda lain ke?
- April 23, 2009 at 5:26 PM


text:
اخبر بهاس ملايو ڤرتام⹁ اوتوسن مليسيا باکل کمبالي کڤاسرن ڤد هاري ايثنين⹁ 20 جولاي اين. ڤرکارا ترسبوت تله دعمومکن اوليه ڤيهق ميديا موليا سنديرين برهد ايايتو ڤميليق بهارو اخبر ترسبوت ملالوي لامن ميديا سوسيال رسمي اوتوسن مليسيا.
اوتوسن مليسيا تله برهنتي اوڤراسي سرت مرت ڤد بولن اوکتوبر تاهون لڤس سلڤس شريکت اخبر ترسبوت تيدق داڤت ممبايار ݢاجي ڤکرج٢ مريک عاقبة مسئله کوڠن.
نمون⹁ شريکت اورورا موليا ميلوق سيد مختار البخاري تله ممڤروليهي ماجوريتي سهم دالم انق شريکت اوتوسن⹁ ديلوف سنديرين برهد سبلوم ڤنوتوڤن اخبر ترسبوت.
اوتوسن مليسيا اکن کمبالي برسام٢ اخبر ميڠݢون مليسيا⹁ کوسمو⹁ دان کوسمو اهد يڠ مروڤکن اخبر کمبرڽ.


text:
ڤرسيداڠن ديون رعيت سبنتر تدي منجادي هڠت اڤابيلا ڤيهق ڤمباڠکڠ يڠ دکتواي انور ابرحم لانتڠ منولق اوسول اونتوق تن سري محمد عرف مڠوسوڠکن جاواتنڽ.
سيلا باچ: ديوان رعيت ستوجو جاواتن يڠ دڤرتوا ديوان دکوسوڠکن
نامون کڤوتوسن اوندين مميهق کڤد ڤيهق کراجاءن.
اونتوق ريکود⹁ ڤد بولان جولاي 2018⹁ کراجاءن ڤاکتن هارڤن دباواه تون دوکتور محضير جوݢ تله مڠݢنتيکن يڠ دڤرتوا ديوان دان تيمبالنڽ ستلاه مريک ممبنتوق کراجاءن.
ڤرسيداڠن اکن برسامبوڠ ڤد جام 2.30 ڤتڠ ننتي. ڤرسوءلنڽ⹁ اداکه ڤييهق ڤمباڠکڠ اکن ممباڠکڠ اوسول اونتوق ملانتيق اظهر عزيزن @ هارون سباݢاي يڠ دڤرتوا ديوان؟
جيک بنر⹁ اڤاکه الاسن يڠ اکن مريک ݢون ڤاکاي کتيک مننتڠ اوسول ترسبوت؟
اين اداله کرن تون محضير سنديري ڤرنه ملانتيق اظهر سباݢاي ڤڠروسي سوروهنجاي ڤيليهن راي⹁ ايايتو ساتو جاواتن يڠ امت ڤنتيڠ ددالم ڤنتدبيرن نݢارا.
مک ڤد داسرڽ تون محضير دان کابينيت ڤاکتن هارڤن ڤرچاي اکن کريديبيليتي دان اينتيݢريتي اظهر هارون.


text:
Baca versi Rumi di sini.
توکوه کواڠن نݢارا⹁ تڠکو غزالي حمزه جارڠ برسوارا ملاءينکن جک اياڽ مڽنتوه ايسو يڠ امت ڤنتيڠ.
لاڤورن کڽاتأن تڠکو غزالي حمزه اوليه اخبر Free Malaysia Today بهاوا⹁ “بڠک نݢارا مليسيا ڤرلو مڠمبيل ڤنديرين يڠ مميهق کڤد ڤمينجم⹁ دسباليق کونتروۏرسي عقيبة ککليروان مڠناءي موراتوريوم ڤينجامن بڠک بارو٢ اين⹁” تله ممبوات ساي ترفيکير تنتڠ ببراڤ ڤرسوالن.
”سڤاتوتڽ سباݢاي سبواه بادن ڤڽليا کواڠن⹁ بڠک نݢارا مليسيا⹁ دوقتو سبݢيني⹁ ڤرلو برادا دسيسي ڤمينجم.”تڠکو غزالي حمزه – Free Malaysia Today ﴿سيکتور بڠک سلالو اونتوڠ⹁ بڠک نݢارا مليسيا ڤرلو برڤيهق کڤد ڤمينجم⹁ کات تڠکو غزالي﴾
اين ايکورن ڤڠعمومن بڠک نݢارا مليسيا دان ڤرساتوان بڠک٢ دالم مليسيا مڠناءي تاورن موراتوريوم باݢي ڤينجامن سيوا بلي⹁ سوسولن ڤرينته کاولن ڤرݢرقن يڠ دليهت بربيذا درڤد اڤ يڠ دفهمي اوليه رعيت دان امت مڠچيواکن رعيت مرحين.
“اڤله ساڠت جومله ڤنداڤتن ببراڤ بولن يڠ هيلڠ درڤد فاءيده ڤينجامن سيوا بلي يڠ تيدق کمس اين؟ برتيمبڠ راسله⹁“تڠکو غزالي حمزه – Free Malaysia Today ﴿سيکتور بڠک سلالو اونتوڠ⹁ بڠک نݢارا مليسيا ڤرلو برڤيهق کڤد ڤمينجم⹁ کات تڠکو غزالي﴾
منوروت لاڤورن ايت لاݢي⹁ بڠک نݢارا مليسيا باݢايماناڤون منافيکن ڤرنه برکات فاءيده اکن دلوڤوسکن⹁ سباليقڽ کسل تيمبول ککليروان يڠ “موڠکين دسببکن ايلوستراسي ڤڠيرأن“ يڠ دتونجوقکن ڤد ۏرسي اول سؤالن لازيم.
تڠکو غزالي باݢايماناڤون برکات⹁ اداله جلس اڤ يڠ دساسرکن موراتوريوم.
تڠکو غزالي جوݢ ممبري کڽاتأن يڠ تݢس برکنأن ايسو يڠ مليبتکن حکوم شرعية دالم سيستم کواڠن اسلام:
“کالاو دبري ‘موراتوريوم’⹁ ﴿اي﴾ برارتي⹁ مستي دکچواليکن ‘ڤينلتي⹁ فاءيده دان سباݢايڽ’ دان باݢي اينستيتوسي ‘Islamik’ بوکن ساج تق بوليه کناکن فاءيده بهکن فيکير هندق کناکن فاءيده ڤون ساله⹁ کران ايت برتنتاڠن دڠن ڤرونداڠن شرعية⹁“ کاتڽ.تڠکو غزالي حمزه – Free Malaysia Today ﴿سيکتور بڠک سلالو اونتوڠ⹁ بڠک نݢارا مليسيا ڤرلو برڤيهق کڤد ڤمينجم⹁ کات تڠکو غزالي﴾
منليتي ڤرکارا اين⹁ ساي ترفيکير:
- اڤاکه کڤوتوسن اين مڠونتوڠکن نݢارا دالم مڠݢالقکن کستابيلن مونتاري دان کواڠن باݢي مڽدياکن ڤرسکيترن يڠ کوندوسيف اونتوق ڤرتومبوهن ايکونومي مليسيا يڠ ممڤن؟
- اڤاکه ڤرکارا يڠ منجادي کاوتامأن دالم ڤوليسي دان داسر بڠک نݢارا مليسيا دالم مناڠني ايسو کواڠن يڠ مليبتکن نصيب رعيت دساعت کچمسن سبݢيني؟
- اڤاکه ڤنديرين بڠک نݢارا مليسيا تنتڠ حکوم ڤرونداڠن شرعية باݢي کيس٢ يڠ مليبتکن سيستم ڤربنکن اسلام؟
تڠکو غزالي برهارڤ بڠک نݢارا مليسيا داڤت ممبريکن ڤڠچوالين کڤد ڤمينجم.
“دالم کادأن سوسه سکارڠ⹁ ايلوق ساڠت ڤڠچوالين دبري کڤد مريک يڠ ترهوتڠ.تڠکو غزالي حمزه – Free Malaysia Today ﴿سيکتور بڠک سلالو اونتوڠ⹁ بڠک نݢارا مليسيا ڤرلو برڤيهق کڤد ڤمينجم⹁ کات تڠکو غزالي﴾
اي تيدق اکن مڽببکن کروݢيان بسر ساڠت⹁” کات بلياو.
ڤرساتوان بڠک٢ دالم مليسيا جوݢ ڤاتوت برسيکڤ لبيه ڤريهاتين تنتڠ نصيب ڤلڠݢن مريک يڠ سباهاݢين بسرڽ ترججس عقيبة مصيبة يڠ تيدق دجڠک اين.
ڤد ساعت سڤرتي اين⹁ ڤرساتوان بڠک٢ دالم مليسيا سڤاتوتڽ اد سيکڤ ڤاتريوتيک دان مماءينکن ڤرانن اونتوق مموليهکن کادأن ايکونومي نݢارا⁏ دان بوکنڽ ممنتيڠکن کاونتوڠن سمات٢.
منليتي کات٢ توکوه کواڠن اين⹁ ساي مراساکن بهاوا ڤڠوربانن يڠ دمينتا اين اداله بݢيتو کچيل باݢي ڤرساتوان بڠک٢ دالم مليسيا بربنديڠ کسوليتن يڠ ترڤقسا دتڠݢوڠ اوليه ڤلڠݢن مريک يڠ سلاما اين تله مڽومبڠ ڤنداڤتن يڠ لوماين کڤد اينستيتوسي ڤربنکن نݢارا.
“دڠن ‘lockdown’ اتاو سيڤرا ‘lockdown’⹁ سام اد کيت کرجا ماهوڤون تيدق⹁ سبنرڽ سوقتو سموا اورڠ سداڠ تيدور⹁ مريک سداڠ منجان کاونتوڠن.
“مسکيڤون دڠن موراتوريوم⹁ ايندوستري بڠک منداڤت کاونتوڠن درڤد ڤينجامن يڠ لاين. مريک تيدق موڠکين روݢي ملاءينکن مريک منچوري اتاو منيڤو.“تڠکو غزالي حمزه – Free Malaysia Today ﴿سيکتور بڠک سلالو اونتوڠ⹁ بڠک نݢارا مليسيا ڤرلو برڤيهق کڤد ڤمينجم⹁ کات تڠکو غزالي﴾
ايکونومي نݢارا تيدق اکن داڤت برکمبڠ جک سبيلڠن بسر رعيت دهيمڤيت مسئله کواڠن.
مک دالم کادأن اين⹁ سموا ڤيهق مستي مندهولوکن تڠݢوڠجواب مريک کڤد نݢارا.
Like this:
Like Loading...


text:
کتوا ڤوليس جوهر⹁ داتوق ايوب خان مايدين ڤيتچاي سکالي لاݢي منݢسکن باهوا ڤوليس جوهر تيدق اکن برتولق انسور دڠن مريک يڠ مڠيبرکن بنديرا نݢارا دان نݢري سچارا ترباليق دجوهر.
مروجوق کڤد کيس يڠ برلاکو دجوهر دوا هاري لڤس دمان امڤت اورڠ دتهن ڤوليس کرن مڠيبرکن بنديرا مليسيا دان جوهر سچارا ترباليق⹁ بلياو منݢسکن باهوا بنديرا بوکنله ساتو ڤرکارا يڠ بويه دأمبيل موده⹁ دان تيندقن مستي دأمبيل کأتس مريک يڠ بربوات سدميکين.
کتيک ساتو واونچارا دالم ڤروݢرم سوءل رعيت دتي ۏي 3 سمالم⹁ داتوق ايوب منرڠکن بتاڤ ڤنتيڠڽ بنديرا دان مارواه بنديرا.
ايسو بنديرا ني بوکن ساتو ايسو ريميه … اد کيس کالاو کيت ايڠت لاݢي وقتو سوکن سي ﴿سوکن اسيا تڠݢارا 2017﴾⹁ کيت ترسيلڤ چيتق ساتو بنديرا نݢارا جيرن⹁ ﴿ورنا﴾ سهاج … منتري بليا دان سوکن ترڤقس ڤرݢي موهون ماعف کڤد منتري بليا دان سوکن نݢري ترسبوت. ايتله تاهڤ ڤنتيڠڽ بنديرا دان ماروه…
View original post 417 more words


text:
سلطان جوهر⹁ سلطان ابراحيم ابن سلطان اسکندر هاري اين منيتهکن بهاوا کلمة الله هاڽ بوليه دݢوناکن باݢي توجوان اݢام إسلام سهاج⹁ سڤرتي يڠ تله دفطواکن داهولو.
منروسي سبواه کڽاتاءن اخبر يڠ دکلوارکن هاري اين⹁ باݢيندا سکالي لاݢي منݢسکن بهاوا توهن اݢام لاءين بوکن الله⹁ کران الله سبحانه وتعالى برفرمان دالم ايت 14 سورة طه بهاوا تياد توهن ملاءينکن الله.
کلمة “الله” مروڤاکن نام يڠ خصوص کڤد توهن يڠ دسمبه اوليه اومت اسلام. نام “الله” اين دبري اوليه ديريڽ⹁ بوکن براصل درڤد مان٢ اکر کات⹁ تتاڤي کات نام خاص يڠ مروجوع کڤد الله⹁ توهن يڠ مها اسا⹁ توهن يڠ دسمبه اوليه اومة إسلام. فرمان الله سبحاناه وتعالى دالم سورة طه ايت 14 يڠ برمقصود: “سسوڠݢوهڽ اکوله الله⁏ تياد توهن ملاءينکن اکو⁏ اوليه ايت⹁ سمبهله اکن داکو⹁ دان ديريکنله صلاة اونتوق مڠايڠتي داکو”.
باݢيندا سلطان جوهر مڠايڠتکن سمولا بهاوا سباݢاي کتوا اݢام إسلام دنݢري جوهر⹁ بݢيندا منجاݢ سينسيتيۏيتي اومة إسلام دنݢري ايت.
اڤابيلا تيمبول کمبالي ايسو ڤڠݢوناءن کلمة الله اونتوق دݢوناکن ڤد توهن يڠ لاءين درڤد مقصود يڠ سبنر⹁ ساي مراس امت دوکچيتا کران ڤرکارا اين بوليه منيمبولکن ڤربالهن دان ڤرسيڤسي يڠ کورڠ ايلوق ترهادڤ کهرمونين بڠسا جوهر يڠ هيدوڤ برموافقت ددالم ساتو نݢري. اداله ڤرلو سينسيتيۏيتي اومة إسلام دان کسڤاکتن هيدوڤ بربيلڠ قوم دان اݢام اين دأمبيل کيرا دالم اڤ جوا کڤوتوسن اتاو ڤڠحکيمن کران ايسو٢ سينسيتيف اين ساڠت دکت دهاتي ساي سلاکو کتوا اݢام إسلام دنݢري جوهر خصوصڽ اڤابيلا ايسو ترسبوت برکاءيت راڤت ددالم رواڠ سمڤادن اݢام إسلام.
باݢيندا توروت مڽرو کراجاءن ڤرسکوتوان اونتوق منروسکن رايوان دالم ڤروسيديڠ اين⹁ دان مڠارهکن مجليس اݢام إسلام نݢري جوهر اونتوق مڠامبيل اڤ٢ تيندقن يڠ ڤرلو باݢي مڽوکوڠ اوسها رايوان ترسبوت.
سلاکو کتوا اݢام إسلام دنݢري جوهر⹁ ساي مڽرو کڤد کراجاءن ڤرسکوتوان اݢر منروسکن رايوان دالم ڤروسيديڠ اين. ماله⹁ ساي اکن مڠارهکن مجليس اݢام إسلام نݢري جوهر مڠامبيل اڤ٢ تيندقکن يڠ ڤرلو دان واجر باݢي مڽوکوڠ اوسها٢ رايوان اين.
کڽاتاءن ميديا
دولي يڠ مها موليا سلطان ابراحيم ابن المرحوم سلطان اسکندر⹁ سلطان يڠ دڤرتوان باݢي نݢري دان جاجهن تقلوق نݢري جوهر دار التعظيم
ڤڠݢوناءن کلمة الله اوليه ڤڠانوت اݢام بوکن إسلام
کلمة “الله” مروڤاکن نام يڠ خصوص کڤد توهن يڠ دسمبه اوليه اومت اسلام. نام “الله” اين دبري اوليه ديريڽ⹁ بوکن براصل درڤد مان٢ اکر کات⹁ تتاڤي کات نام خاص يڠ مروجوع کڤد الله⹁ توهن يڠ مها اسا⹁ توهن يڠ دسمبه اوليه اومة إسلام. فرمان الله سبحاناه وتعالى دالم سورة طه ايت 14 يڠ برمقصود: “سسوڠݢوهڽ اکوله الله⁏ تياد توهن ملاءينکن اکو⁏ اوليه ايت⹁ سمبهله اکن داکو⹁ دان ديريکنله صلاة اونتوق مڠايڠتي داکو”.
اڤابيلا تيمبول کمبالي ايسو ڤڠݢوناءن کلمة الله اونتوق دݢوناکن ڤد توهن يڠ لاءين درڤد مقصود يڠ سبنر⹁ ساي مراس امت دوکچيتا کران ڤرکارا اين بوليه منيمبولکن ڤربالهن دان ڤرسيڤسي يڠ کورڠ ايلوق ترهادڤ کهرمونين بڠسا جوهر يڠ هيدوڤ برموافقت ددالم ساتو نݢري. اداله ڤرلو سينسيتيۏيتي اومة إسلام دان کسڤاکتن هيدوڤ بربيلڠ قوم دان اݢام اين دأمبيل کيرا دالم اڤ جوا کڤوتوسن اتاو ڤڠحکيمن کران ايسو٢ سينسيتيف اين ساڠت دکت دهاتي ساي سلاکو کتوا اݢام إسلام دنݢري جوهر خصوصڽ اڤابيلا ايسو ترسبوت برکاءيت راڤت ددالم رواڠ سمڤادن اݢام إسلام.
فطوى نݢري جوهر يڠ تله دورتاکن اوليه کراجاءن جوهر ڤد 4 جون 2009 سچارا جلس مڽاتکن بهاوا “ڤڠݢوناءن کلمة الله اوليه اورڠ بوکن إسلام اداله تيدق دهاروسکن⹁ تيدق دبنرکن⹁ سرتا دتݢه دان دلارڠ” فطوى اين برمقصود ڤڠݢوناءن کلمة الله اوليه اورڠ بوکن إسلام يڠ تيدق برتڤتن دڠن مقصود يڠ سبنرڽ سباݢايمان اجارن اݢام إسلام اداله سام سکالي تيدق بوليه دان تيدق دبنرکن. دنݢري جوهر⹁ کيت جوݢ ممڤوڽاءي اينکمن کاولن دان سکتن ڤڠمباڠن اݢام٢ بوکن إسلام 1991 يڠ ملارڠ ڤڠݢوناءن کلمة٢ يڠ دخصوص سچارا ايکسکلوسيف اونتوق اومة إسلام دان تيدق بوليه دݢوناکن اوليه اورڠ بوکن إسلام کچوالي دالم کأداءن٢ يڠ دبنرکن اوليه ڤراوندڠن.
سلاکو کتوا اݢام إسلام دنݢري جوهر⹁ ساي مڽرو کڤد کراجاءن ڤرسکوتوان اݢر منروسکن رايوان دالم ڤروسيديڠ اين. ماله⹁ ساي اکن مڠارهکن مجليس اݢام إسلام نݢري جوهر مڠامبيل اڤ٢ تيندقکن يڠ ڤرلو دان واجر باݢي مڽوکوڠ اوسها٢ رايوان اين.
”موافقت ايت برکة. کفد الله برسره”
4 شعبان 2441 هجرية
برساماءن 18 مچ 2021 ميلادية


text:
بکس منتري بليا دان سوکن، سيد صديق سيد عبدالرحمن مالم سمالم تله ممبوات ساتو لاڤورن ڤوليس مڠناءي کهيلڠن واڠ توناي برجومله ٢٥٠٠٠٠ ريڠݢيت درڤد ڤتي بسي د کديامان بلياو.
ستله بريتا ترسبوت تولر، برباݢاي سڤيکولاسي تله دبوات تنتڠ کهيلڠن واڠ توناي ترسبوت ممندڠکن جوملهڽ ساڠت بسر؛ ماله اد ڤيهق يڠ مڠوار-وارکن بهاوا دويت ترسبوت اداله ميليق ڤرتي ڤريبومي برساتو مليسيا.
اونتوق ريکود، سيد صديق تله منافيکن ڤرکارا ترسبوت دان منݢسکن بهاوا واڠ يڠ هيلڠ ايت بوکن ميليق ڤرتيڽ.
ساي تيدق ڤرنه مڽاتاکن بهاوا سياستن اين اداله برکنأن واڠ ميليق ڤرتي ڤريبومي برساتو مليسيا. ماله د دالم لاڤورن ڤوليس يڠ تله ساي لاکوکن ڤد ٢٩ مچ ٢٠٢٠، ساي تيدق ڤرنه سسکالي مڽاتاکن بهاوا واڠ ترسبوت اداله ميليق ڤرتي ڤريبومي برساتو مليسيا.سيد صديق، ملالوءي کڽاتأن راسميڽ
ڤرکارا اين منيمبولکن ڤرسوالن بهارو دالم کالڠن رعيت:
١. اداکه واڠ توناي برجومله ٢٥٠٠٠٠ ريڠݢيت يڠ دسيمڤن دالم ڤتي ايت ميليق ڤريبادي سيد صديق؟
٢. مڠاڤکه واڠ دالم جومله يڠ بݢيتو بسر دسيمڤن دالم بنتوق توناي دان بوکنڽ د دالم بڠک؟
٣. جک واڠ توناي برجومله ٢٥٠٠٠٠ ريڠݢيت ايت ميليق ڤريبادي سيد صديق؛ عموم ترتاڽ٢ اڤاکه بلياو مراساکن ٢٥٠،٠٠٠ ريڠݢيت ايت ساتو جومله يڠ تيدق بݢيتو بسر سهيڠݢ هاڽ مڽيمڤنڽ د دالم ڤتي بسي درومه؟
موڠکين جوݢ اين ساتو بوديا بياسا باݢي اهلي٢ ڤرليمين؛ نامون سوده تنتو اياڽ تيدق اکن داڤت دفهمي اوليه رعيت مرحين يڠ کبڽقانڽ تيدق ممڤوڽاءي سيمڤنن توناي يڠ بݢيتو بسر، لبيه٢ لاݢي ڤد اوسيا يڠ ماسيه مودا.


text:
ڤوليس جوهر سوده ممبوک سياستن ترهادڤ سأورڠ اهلي ڤرليمين دان بکس تيمبالن منتري دجابتن ڤردان منتري يڠ مڽيبارکن بريتا ڤلسو دسيني مالم تادي.
اي مندعوا سيتواسي دلوار کاولن برلاکو اڤابيلا ريبوان ڤکرجا مليسيا دسيڠڤاور برسسق٢ اونتوق ڤولڠ دکومڤليک س کستم، ايميݢريسين دان کوارنتين باڠونن سلطان إسکندر.
کتوا ڤوليس جوهر، داتوق ايوب خن مايدين ڤيتچاي برکات، سکيراڽ بنر تيندقن تݢس اکن دأمبيل تنڤا مڠيرا ستاتوس مريک کران ڤربواتن ترسبوت تيدق برتڠݢوڠجواب دان منيمبولکن کݢوسارن عوام.
“لاڤورن مڠناءي ايسو اين سوده دبوات اوليه ڤڠاره ايميݢريسين نݢري جوهر، بهارو الدين طاهر دبالاي ڤوليس لرکين جم ١١:٣٠ ڤاݢي تادي دان سياستن دأمبيل اليه اونيت سياستن جنايه ترکلاس بوکيت امان.
“کيت تيدق اد دوا اوندڠ٢، ساتو اونتوق اورڠ عوام دان ساتو لاݢي اونتوق اهلي ڤرليمين. سموا اورڠ اداله سام دان جک ملاکوکن کسالهن اکن دسياسات دباوه اوندڠ٢ يڠ سام،“ کاتڽ ڤد سيدڠ اخبار دايبو ڤجابت ڤوليس کونتينجن جوهر دسيني هاري اين.
منروسي اکاءون فيسبوق ميليق اهلي ڤرليمين برکنأن کيرا٢ جم ١١ مالم تادي، دسيارکن ۏيدياو دڠن دوراسي ١ مينيت ٤ ساعت منونجوقکن اورڠ راماي برسسق٢ د باڠونن ترسبوت سبلوم منجادي ۏيرل دالم ميديا سوسيال.
دسمڤيڠ ۏيدياو يڠ دموات ناءيق ايت، اهلي ڤرليمين ايت ملتقکن کڤشن: “سداڠ برلاکو دکومڤليک س کستم، ايميݢريسين دان کوارنتين جوهر بهرو، سيتواسي دلوار کاولن. ڤکرجا مليسيا د سيڠاڤورا چوبا باليق ک مليسيا سچارا براماءي٢. هارڤ اداله هوتيل ليما بينتڠ اونتوق کوارنتين مريک.“
ايوب خن برکات، سياستن جوݢ اکن دلاکوکن ادکه دعوأن ايت بنر٢ درڤد فيسبوق اهلي ڤرليمين برکنأن اتاو ڤون درڤد اکاءون فيسبوق ڤلسو، تتاڤي مڠݢوناکن نام واکيل رعيت ترسبوت.
کاتڽ، سياستن منداڤتي ۏيدياو برکنأن مروڤاکن ۏيسوال ڤد تاهون لالو سماس لاتيهن کبکرن دلاکوکن دباڠونن برکنأن.
“سياستن دلاکوکن مڠيکوت سيکشن ٥٠٥ ﴿B﴾ کانون کسک سءن ايايت مڽببکن کتقاوتان اتاو کݢنترن عوام دان سيکشن ٢٣٣ اکتا کومونيکاسي دان مولتيميدي ١٩٩٨ ايايت ڤڠݢوناان تيدق واجر کموداهن راڠکين،” کاتڽ.
دالم ڤد ايت، سيمقکن د اکاءون فيسبوق ميليق اهلي ڤرليمين ترسبوت ڤد ڤتڠ اين منداڤتي واکيل رعيت دري ڤهڠ ايت سوده ڤون ممبوات ڤرموهونن معاف دالم ستاتوس تربهاروڽ.


text:
کتوا ڤوليس جوهر⹁ داتوق ايوب خان مايدين ڤيتچاي سکالي لاݢي منݢسکن باهوا ڤوليس جوهر تيدق اکن برتولق انسور دڠن مريک يڠ مڠيبرکن بنديرا نݢارا دان نݢري سچارا ترباليق دجوهر.
مروجوق کڤد کيس يڠ برلاکو دجوهر دوا هاري لڤس دمان امڤت اورڠ دتهن ڤوليس کرن مڠيبرکن بنديرا مليسيا دان جوهر سچارا ترباليق⹁ بلياو منݢسکن باهوا بنديرا بوکنله ساتو ڤرکارا يڠ بويه دأمبيل موده⹁ دان تيندقن مستي دأمبيل کأتس مريک يڠ بربوات سدميکين.
کتيک ساتو واونچارا دالم ڤروݢرم سوءل رعيت دتي ۏي 3 سمالم⹁ داتوق ايوب منرڠکن بتاڤ ڤنتيڠڽ بنديرا دان مارواه بنديرا.
ايسو بنديرا ني بوکن ساتو ايسو ريميه … اد کيس کالاو کيت ايڠت لاݢي وقتو سوکن سي ﴿سوکن اسيا تڠݢارا 2017﴾⹁ کيت ترسيلڤ چيتق ساتو بنديرا نݢارا جيرن⹁ ﴿ورنا﴾ سهاج … منتري بليا دان سوکن ترڤقس ڤرݢي موهون ماعف کڤد منتري بليا دان سوکن نݢري ترسبوت. ايتله تاهڤ ڤنتيڠڽ بنديرا دان ماروه بنديرا ني.”داتوق ايوب خن مايدين ڤيتچاي – 12 اوݢوس 2020
داتوق ايوب برکات باهوا فونسي اوتام ڤوليس اداله اونتوق مڠوات کواس اوندڠ٢ دان دالم ايسو بنديرا⹁ ڤرکارا اين تله ترلالو لاما برلاروتن دان امرن تله دبريکن.
سوده تيبا ماسڽ ڤيهق ڤوليس برتيندق تݢس کأتس ايسو بنديرا دمي ماروه بڠس.
“ساي ايڠت سجق امڤت⹁ ليما تاهون کبلاکڠ ني ايسو اين اداله ايسو يڠ تق هابيس٢. ساي داه باݢي امرن سکالي⹁ دان سمالم اد ساتو کيس⹁ ميمڠ ساي اکن تڠکڤ.
“ساي کات ساي اکن تڠکڤ بوکن يڠ مماسڠ بنديرا⹁ تاڤي ترماسوق ڤميليق کيلاڠ⹁ ڤڠوروس شاريکت⹁ يڠ باݢين ڤرسونيلڽ⹁ کراني ڤون اکن دأمبيل. اين يڠ سڤاتوتڽ اورڠ تمڤاتن⹁ يڠ بوکنڽ بروسيا انم تاهون⹁ يڠ بروسيا انمڤولوه تيݢ تاهون. کيت داه مرديک ڤون داه انمڤولوه تيݢ تاهون … تقکن تق داڤت ممبيذاکن؟”داتوق ايوب خن مايدين ڤيتچاي – 12 اوݢوس 2020
سبلوم اين⹁ تله برلاکو باڽق کيس دمان بنديرا نݢارا⹁ نݢري دان داءيره دکيبرکن سچارا ترباليق اتاو سچارا ساله دسلوروه نݢارا⹁ نامون لازيمڽ تيندقن تݢس تيدق دأمبيل.
منوروت داتوق ايوب⹁ کيني ڤوليس جوهر تيدق اکن برتولق انسور لاݢي دالم حل اين.
“ساي تيدق بوليه برتولق انسور لاݢي. ساي تق تاهوله موڠکين نݢري لاءين مريک بوليه بري نصيحت لاݢي⹁ ساي تق اکن بري نصيحت. کالاو اد لاݢي دجوهر⹁ ميمڠ ساي اکن تڠکڤ لاݢي. ساي اکن تڠکڤ درڤد أي سمڤاي زيد.داتوق ايوب خن مايدين ڤيتچاي – 12 اوݢوس 2020
داتوق ايوب توروت منجلاسکن باهوا بلياو تيدق اکن ممبري ڤڠچوالين کڤد مان٢ ڤيهق دالم مڠامبيل تيندقن دان مڠوات کواس اوندڠ٢⹁ تيدق کيرا ستاتوس اينديۏيدو ترسبوست.
“ساي راس کالاو ساي بري امرن ڤون تق ݢون جوݢ … سموا اورڠ بري امرن. يڠ ڤستي⹁ ساي اکن منروسکن اوڤراسي ساي تنڤ تولق انسور. کڤد سموا ڤيهق سام اد ڤنجايه ک⹁ اهلي ڤوليتيک ک⹁ اينديۏيدو٢ ترتنتو ک⹁ ساي تيدق اکن برتولق انسور. ساي اکن تروس مڠوات کواس اوندڠ٢ دڠن تݢس دان عاديل⹁ تنڤ برتولق انسور.”داتوق ايوب خن مايدين ڤيتچاي – 12 اوݢوس 2020
بلياو جوݢ مڠيڠتکن باهوا ڤوليس ڤرلو برسيکڤ چکڤ دان ڤروءاکتيف⹁ دان تيدق هاڽ مڠامبيل تيندقن اڤابيلا ايسو تله دبڠکيت⹁ تتاڤي سباليقڽ هاروس سنتياس منجالنکن اوڤراسي اݢر ايسو٢ ترسبوت داڤت دتاڠني سبلوم برللواس.
“کالاو کيت بوات اوڤراسي ﴿سچارا﴾ برتروسن⹁ کيت اکن داڤت منيمبولکن کياکينن مشرکت ترهادڤ ڤوليس. ڤوليس بوات کرجا⹁ ڤوليس مڠامبيل تيندقن ڤروءاکتيف. جاڠنله اد سات ايسو بارو کيت نق امبيل تيندقن. اد ساتو ايسو اورڠ عوم دلڠݢر اوليه ڤماندو مابوق⹁ بارو کيت نق بوات اوڤراسي کأتس ڤماندو مابوق … ايت ساي کات کورڠ تڤت.”داتوق ايوب خن مايدين ڤيتچاي – 12 اوݢوس 2020


text:
محي الدين ياسين برايدر منيڠݢلکن ڤکارڠن استان نݢارا سلڤس مڠادڤ يڠ دڤرتوان اݢوڠ السلتان عبد الله رعاية المسطافى بالله شه ڤاݢي اين.
ڤردان منتري مماسوقي ڤکارڠن ايستان دڠن مناءيقي کندراءن راسمي کيرا٢ جم ڤد 7.50 تادي.
ستله لبيه سجم براد دالم استان نݢارا محي الدين دليهت منيڠݢلکن کاوسن برکناءن مناءيقي کندراءن راسمي سرتا ڤڠايريڠ ڤد جم 8.56 ڤاݢي ملالوءي ڤينتو ساتو.
نامون اونتوق ريکود ڤد کأداءن بياسا ميمڠ منجادي کلازيمن اونتوق محي الدين سلاکو ڤردان منتري اکن مڠادڤ اݢوڠ سبلوم ڤريسيدن برساتو ايت ممڤڠروسيکن مشوارت ميڠݢوان کابينيت ڤد ستيڤ هاري رابو.
نامون کمونچولن محي الدين ڤد هاري اين مناريق ڤرهاتين راماي کران السلطان عبد الله دجادوال منريما مڠادڤ کتوا٢ ڤرتي ڤوليتيک نݢارا سچارا برݢيلير-ݢيلير مولاءي هاري اين.
سمنتارا ايت⹁ ستياءوسها اورݢانيساسي د.اي.ڤ. کبڠساءن⹁ اينثني لوک مڠصحکن ڤميمڤين ڤرتي ايت اکن مڠادڤ اݢوڠ ڤتڠ اين.
کاتاڽ⹁ د.اي.ڤ. اکن دواکيلي ليم ݢوان ءيڠ سلاکو ستياءوسها اݢوڠ ڤرتي.
“مجليس مڠادڤ ترسبوت دجادوالکن برلڠسوڠ ڤد ڤتڠ 9 جون دأستان نݢارا ⹁” کاتاڽ دالم کڽاتاءن ميديا هاري اين.
سمالم⹁ اخبر ملاڤورکن سأورڠ لݢي ڤميمڤين ڤرتي ڤوليتيک يڠ اکن دتريما مڠادڤ السلطان عبد الله ايله ڤريسيدن ڤ.ک.ر. انور ابراهيم.
باݢايماناڤون سومبر يڠ برچاکڤ دڠن ڤيهق اخبر مليسياکيني اڠݢن منددهکن بوتيرن لبيه لنجوت مڠناءي ڤرتموان ترسبوت. دفهمکن ڤرتموان برکناءن اکن برلڠسوڠ ڤد ڤاݢي اين.
منوروت سومبر ايت⹁ انتارا ايسو ين اکن دبينچڠکن ايله سيتواسي سماس وابق کوۏيد-19 دان ڤلقساناءن ضرورة نݢارا.
ڤميمڤين ڤرتي ڤولليتيک لاءين ڤولا دجڠک مماسوقي استان نݢارا ملالوءي ڤينتو دوا سلڤس اين.


text:
تنترا اودارا دراج مليسيا (ت.او.د.م.) منددهکن بهاوا ڤيهقڽ تله مڠسن ڤنربڠن منچوريݢاکن ياءيت سباڽق 16 بواه ڤساوت تنترا اودارا ميليق چينا ياءيت اڠکتن اودارا تنترا ڤمبيبسن رعيت (ا.او.ت.ڤ.ر.) مماسوقي رواڠ اودارا زون ماريتيم مليسيا⹁ کوتا کينابالو دان مڠهمڤيري رواڠ اودارا ناسيونل ڤد 31 مي سمالم.
ڤڠليما تنترا اودارا⹁ جينرل تن سري اکبل عبد الصمد برکات⹁ ڤنربڠن ڤساوت٢ ا.او.ت.ڤ.ر. ترسبوت تله دکسن اوليه رادر ڤرتاهنن ت.او.د.م. درڤد ڤوست ڤرتاهنن اودارا (سي.ار.سي. 2) دسراوق ڤد جم 11.53 ڤادي وقتو تمڤتن.
“ڤساوت٢ ترسبوت تله دکسن تربڠ سچارا فورماسي تکتيکل ءين-تريل ڤد جارق 60 باتو ناءوتيک دأنتارا ساتو سام لاءين. فورماسي ڤنجڠ ترسبوت جوݢ تله تربڠ دڠن ڤاتن دان هالوان يڠ سام مڠݢوناکن ساتو تيتيق لالوان ماسوق دان کلوار.
“مريک کمودين دداڤتي مڠاوبه اره ڤنربڠن درواڠ اودارا بتيڠ ڤاتيڠݢي علي يڠ برکڤنتيڠن کڤد نݢارا⹁” کاتاڽ دالم کڽاتاءن.
ڤد ماس سام⹁ اکبل برکات⹁ ڤساوت٢ ترسبوت تله دکسن تربڠ ڤد کتيڠݢين دأنتارا 23,000 کاکي سهيڠݢ 27,000 کاکي دڠن کلاجوان 290 نوتس ملالوءي ويلايه معلومت ڤنربڠن (و.م.ڤ.) سيڠاڤورا سبلوم مماسوقي رواڠ اودارا نݢارا سرتا و.م.ڤ. کوتا کينابالو.
“مريک ستروسڽ تربڠ مڠهالا مڠهمڤيري 60 باتو ناءوتيک درڤد ڤسيسير ڤنتاي ويلايه سراوق يڠ دخواطيري اکن مڠانچم کداولتن نݢارا.
“ڤيهق ت.او.د.م. تله ملتقکن ڤساوت هوک 208 درڤد نومبور 6 سکوادرون ڤڠکالن اودارا لابوان دالم کأداءن سياڤ سديا ملالوءي اوڤراسي چوريݢ ت.او.د.م.⹁” کاتاڽ.
تمبهڽ لاݢي⹁ ڤمنتاوان منروسي رادر ڤرتاهنن اودارا دتروسکن کأتس ڤساوت٢ ترسبوت دسمڤيڠ ببراڤ ڤرچوباءن اونتوق مڠارهکن مريک مڠهوبوڠي کاولن ترافيک اودارا کوتا کينابالو.
کاتاڽ⹁ اڤابيلا ارهن تيدق دڤاتوهي دان دداڤتي ملڠکاوي ڤرسمڤادنن کوتا کينابالو مڠهالا کرواڠ اودارا ناسيونل⹁ ت.او.د.م. تله ملنچرکن ڤساوت٢ ڤمينتس ڤد جم 1.33 ڤتڠ اونتوق ملاکوکن ايدينتيفيکاسي ۏيسوال.
“حاصيل ڤمينتسن اودارا يڠ دلقساناکن⹁ ت.او.د.م. تله مڠنل ڤستي ڤساوت٢ ترسبوت اداله درڤد جنيس ايليوشين ءيل-76 دان ڤساوت شيان يون-20. ڤساوت٢ جنيس اين مروڤاکن ڤساوت ڤڠاڠکوت ستراتݢيک دان براوڤايا ملقساناکن ڤلباݢاي ميسي.
“اينسيدن اين مروڤاکن ڤرکارا يڠ سيريوس ترهادڤ انچمن کداولتن نݢارا دان کسلامتن ڤنربڠن برداسرکن کڤادتن ترافيک اودارا دالم لالوان ڤنربڠن دکوتا کينابالو⹁” کاتاڽ.
اکبل جوݢ ممعلومکن بهاوا اينسيدن ترسبوت تله دکنداليکن اوليه ت.او.د.م. خاصڽ دان اڠکتن تنترا مليسيا (ا.ت.م.) عمڽ برلندسکن اوندڠ٢ دان ڤراتورن ڤنربڠن انتارابڠسا ڤرتوبوهن ڤنربڠن عوم انتارابڠسا (اءي.سي.اي.او.) سرتا ستراتݢي ڤرتاهنن اودارا ناسيونل (س.ڤ.او.ن.).
“کمنترين لوار نݢري تله مڠامبيل معلوم تنتڠ ڤرکارا اين ملالوءي کمنترين ڤرتاهنن⹁” کاتاڽ.


text:
﴿سينر هارين﴾ ڤردان منتري، تون محضير محمد اکن مڠومومکن منتري ڤنديديقن بهارو دالم تيمڤوه تردکت باݢي مڠݢنتيکن مسزلي ماليک يڠ ملتق جاوتن برکوات کواس ايسوق.
تون محضير برکات، بلياو سبلوم ايت منريما سورت ڤيليتاکن جاوتن مسزلي يڠ جوݢ اهلي ڤرليمين سيمڤڠ ريڠݢم هاري اين.
”يڠ برحرمتدر دوکتور مسزلي ماليک تله مڽراهکن سورت ڤيليتاکن جاوتن سباݢاي منتري ڤنديديقن کڤد ساي ڤد هاري اين.
”ساي منريما ڤيليتاکن جاوتن ترسبوت برکواتکواس ٣ جانواري ٠٢٠٢. ساي مڠوچڤکن تريما کاسيه داتس خدمت يڠ تله بلياو بريکن سلاما منجادي اڠݢوتا کابينيت.
”ڤڠݢنتي بلياو اکن ساي تنتوکن دان عمومکن دالم سديکيت ماس لاݢي،” کاتڽ ملالوءي کڽاتأن ميديا دکلوارکن ڤجابت ڤردان منتري هاري اين.
مسزلي هاري اين دالم ساتو سيدڠ اخبار د کمنترين ڤنديديقن دسيني مڠومومکن ملتقکن جاوتن سباݢاي منتري ڤنديديقن.
بلياو توروت مراکامکن ڤڠهرݢان تريما کاسيه کڤد تون محضير کران تله ممبري ڤلواڠ سلاما ٢٠ بولن اونتوقڽ مڠمود کمنترين ڤنديديقن.
مسزلي اداله بکس ڤينشرح اونيۏرسيتي اسلام انتارابڠسا مليسيا، دان مڽرتاي ڤرتي ڤريبومي برساتو مليسيا ﴿برساتو﴾ ڤد مچ ٨١٠٢، سبلوم دڤيليه منجادي چالون دڤرليمين سيمڤڠ ريڠݢم ڤد ڤيليهن راي عموم ک-٤١.
بلياو ممڤروليه ١٨،١٥٧ اوندي بربنديڠ چالون باريسن ناسيونل، لياڠ تيق ميڠ يڠ منريما ١٤،٦٨٢ اوندي سرتا چالون ڤرتي اسلم س-مليسيا، محمد جوبري سلامت ﴿٣٨٩،٢ اوندي﴾، سکاليݢوس منڠ دڠن ماجوريتي ٥٧٤،٣ اوندي.


text:
کڤوتوسن سيجيل ڤلاجرن مليسيا تاهون 2020 اکن دعمومکن ڤد خميس⹁ 10 جون 2021. ڤرکارا ترسبوت دعمومکن کمنترين ڤنديديقن مليسيا سبنتر تادي ملالوءي ساتو کڽاتاءن اخبر.
منوروت کياتاءن ترسبوت⹁ کڤوتوسن س.ڤ.م. اکن دعمومکن ڤد جم 10.00 ڤاݢي.
کڤوتوسن بوليه دسيمق سچارا دالم تالين ملالوءي ڤورتل لمباݢ ڤڤريقساءن https://lp.moe.gov.my اونتوق منداڤتکن کڤوتوسن ڤنوه.
کڤوتوسن جوݢ بوليه دداڤتي منروسي ڤرخدمتن ايس.عيم.ايس. باݢي منداڤتکن ريڠکسن کڤوتوسن س.ڤ.م. دڠن مناءيڤ
SPM NoKP AngkaGiliran دان هنتر کنومبور 68886. ڤرخدمتن اين اکن اکتيف سهيڠݢ جم 6.00 ڤتڠ ڤد 17 جون 2021.
چالون٢ سکوله يڠ تيدق ممڤوڽاءي چاڤاين اينترنىت اکن دکنلڤستي اوليه ڤيهق سکوله دان ممعلومکن قاعده يڠ سسواي باݢي منداڤتکن کڤوتوسن ترسبوت.
باݢي چالون ڤرسنديرين يڠ تيدق ممڤوڽاءي چاڤاين اينترنىت ڤولا⹁ ڤيهق جابتن ڤنديديقن نݢري اتاو ڤجابت ڤنديديقن داءيره اکن مڠنل ڤستي چالون٢ ترسبوت دان ممعلومکن قاعده سسواي اونتوق منداڤتکن کڤوتوسن ڤڤريقساءن.


text:
ستياءوسها اݢوڠ د.اي.ڤ.⹁ ليم ݢوان ءيڠ دلاڤورکن تله تيبا دڤينتو دوا استان نݢارا باݢي مجليس مڠادڤ يڠ دڤرتوان اݢوڠ ڤتڠ اين.
بلياو دليهت مماسوقي ڤکارڠن ايستان ددالم کندراءن تويوتا ۏيلفاير برورنا ڤوتيه. توروت دليهت ددالم کريتا ترسبوت ايله اهلي ڤرليمن بوکيت مرتاجم⹁ ستيۏن سيم.
نامون بݢيتو⹁ تيدق داڤت دڤستيکن سام اد ستيۏن سيم اکن توروت مڠادڤ يڠ دڤرتوان اݢوڠ اتاو هاڽ مڠايريڠي ݢوان ءيڠ.
ترداهولو⹁ ستياءوسها اورݢانيساسي د.اي.ڤ. کبڠساءن⹁ اينثني لوک ممعلومکن ملالوءي سبواه کڽاتاءن اخبر بهاوا اهلي ڤرليمن باݢن ايت اکن کأستان نݢارا اونتوق مڠادڤ يڠ دڤرتوان اݢوڠ ڤتن اين.
منوروتڽ⹁ ليم ݢوان ءيڠ اکن مواکيلي ڤرتي د.اي.ڤ. دالم ڤرتموان ترسبوت.
ڤريسيدن ڤ.ک.ر.⹁ انور ابراهيم توروت کأستان نݢارا ڤاݢي تادي باݢي توجوان مڠادڤ يڠ دڤرتوان اݢوڠ ستله ڤردان منتري⹁ تن سري محي الدين ياسين سلساي مڠادڤ اݢوڠ سبلومڽ.
کتيک منيڠݢلکن ڤکارڠن ايستان⹁ انور تله منجاوب ببراڤ سوءالن ڤارا ڤتوݢس اخبر⹁ ترماسوق مڠناءي ڤمبنتوقن کراجاءن بهارو.
سيلا باچ: انور ابراهيم سلساي مڠادڤ اݢوڠ⹁ بري کومين تنتڠ کراجاءن بهارو
سلاءين انور دان محي الدين⹁ بکس ڤردان منتري⹁ تون دوکتور محضير محمد توروت اکن کأستان نݢارا باݢي مڠادڤ يڠ دڤرتوان اݢوڠ ددالم ساتو ڤرتموان يڠ دجادوالکن اونتوق برلاکو ايسوق.
سيلا باچ: محي الدين سلساي مڠادڤ اݢوڠ⁏ انور⹁ ݢوان ءيڠ & تون محضير ستروسڽ
ݢ.ڤ.س. ممبابيتکن ݢابوڠن ڤرتي بکس اڠݢوتا باريسن ناسيونل ياءيت ڤرتي ڤساک بوميڤوترا برساتو (ڤ.ب.ب.)⹁ ڤرتي رعيت سراوق (ڤ.ر.س.)⹁ ڤتري ديموکراتيک (ڤ.د.ڤ.) دان ڤرتي رعيت برساتو سراوق (ڤ.ب.ر.س.).
ڤ.ب.ب. دکتواءي ابڠ جوهري ابڠ اوڤيڠ⹁ ماناکالا جيمس ماسيڠ ممينڤين ڤ.ر.س. تيوڠ کيڠ سيڠ دان سيم کوءي هيان ماسيڠ٢ مڠتواءي ڤ.د.ڤ. دان ڤ.ب.ر.س.


text:
هوجن رڽاي مڠايريڠي ڤڠبومين جنازه مفتى ڤيراق⹁ تن سري هاروساني زکريا دتانه ڤرکوبورن إسلام کامڤوڠ ملايو سوڠاي راڤت دأيڤوه هاري اين.
جنازه سلامت دکبوميکن ڤد ڤوکول 6.20 ڤتڠ اوليه اڠݢوتا ڤتوݢس کصيحتن يڠ لڠکڤ مماکاي ڤاکاين ڤرليندوڠن ديري.
ترداهولو جنازه تيبا ڤد ڤوکول 6.05 ڤتڠ دتانه ڤرکوبورن ايت ستله دکاڤن دان دصلاتکن دهوسڤيتل راج ڤرمايسوري باينون⹁ ايڤوه.
مجليس ڤڠبومين دکاول کتت اوليه اڠݢوتا ڤوليس يڠ منوتوڤ جالن ماسوق کتانه ڤرکوبورن ايت مولاءي ڤوکول 5 ڤتڠ.
ببراڤ اهلي کلوارݢ الله يرحم هاڽ مليهت مجليس ڤڠبومين دري لوار ڤاݢر تانه ڤرکوبورن.
ڤتوݢس ميديا هاڽ دبنرکن ممبوات ليڤوتن ڤڠبومين دري جارق کيرا٢ 200 ميتر.
توروت حاضير تيمبالن مفتى ڤيراق⹁ داتوء زامبري هشيم.
هاروساني⹁ 82⹁ منيڠݢل دنيا ڤد ڤوکول 2.45 ڤتڠ تادي ستله دراوت کران ڤوسيتيف کوۏيد-19 دهوسڤيتل راج ڤرمايسوري باينون.


text:
مڠناٴي يايا MNH48 [عيم عين ايچ فورتي ايݢت]
ساي يايا MNH48 [عيم عين ايچ فورتي ايݢت]⹁ دهولوڽ مڠݢوناکن نام ڤڠݢونا muhdnurhidayat [محمد نور هداية] سبلوم برهنتي مڠݢوناکنڽ. نام سبنر ساي نور الأزيرا هداية @ محمد نور هداية ددنيا ڽات⹁ دان ساي هاڽ توليس نام دبري دان بوکن نام نصب کران نام نصب ايت سسواتو يڠ رهسيا دان تيدق ڤاتوت دددهکن دالم تالين. اڤابيلا نام ساي دباچ⹁ سستڠه اورڠ اکن ايڠت ساي للاکي ماناکالا يڠ لاٴينڽ اکن ايڠت ساي ڤرمڤوان⹁ تتاڤي ساي بوکن کدوا-دواڽ. ساي سأورڠ يڠ برجنتينا بوکن ڤردواٴن (non-binary gendered person)⹁ ايايت ساي بوکن للاکي دان بوکن ڤرمڤوان. دالم نام ساي⹁ ڤرکاتاٴن کتيݢ دان کأنم دأيجا دان دباچ دڠن چارا يڠ سام⹁ دمان “هداية” دباچ تنڤا بوڽي ة (ت\ه) دان هاڽ دڤنجڠکن بوڽي ا ترسبوت.
ساي جوݢ ممڤوڽاٴي دوا نام بربهاس چينا يڠ برلاٴينن تتاڤي ممڤوڽاٴي چارا باچاٴن يڠ همڤير سروڤا. نام يڠ ڤرتام اياله Xī dáyǎ [سي١ تا٢ يا٣] (希达雅) يڠ دݢوناکن سماس تاديکا⹁ ماناکالا نام يڠ کدوا اياله Xǐ dáyà [سي٣ تا٢ يا٤] (喜达亚) يڠ دݢوناکن سماس سکوله رنده⹁ دان نام اين جوݢ دچيتق دسيجيل تامت سکوله اونتوق سکوله رنده ساي. کدوا-دوا نام ترسبوت دبري اوليه ݢورو بسر ماسيڠ٢ کتيک کماسوقن ساي کتاديکا اتاو کسکوله رنده⹁ دان جک تيدق سيلڤ اي مروڤاکن ترنسکريڤسي اتاو ڤينده بوڽي درڤد نام ساي⹁ ايايتو ڤرکاتاٴن هداية. کيني ساي هاڽ مڠݢوناکن نام Xǐ dáyà [سي٣ تا٢ يا٤] (喜达亚) اڤابيلا منوليس دالم بهاس چينا کران ساي ݢوناکن نام ترسبوت دڠن لبيه لام بربنديڠ نام يڠ لاݢي ساتو. دالم کيس ترتنتو⹁ ساي ݢوناکن نام بهاس جڤون اونتوق ممبواتکن ديري ساي کليهتن لبيه مسرا اڤابيلا منوليس اولسن دلامن بربهاس جڤون اتاو اڤابيلا بربينچڠ دفوروم بربهاس جڤون⹁ نام ترسبوت اياله ياسويوشي ياتسوکو (安喜弥津子).
کناڤ توکر نام ڤڠݢونا؟
سماس ساي ݢوناکن muhdnurhidayat [محمد نور هداية] سباݢاي نام ڤڠݢونا⹁ کباڽقن اورڠ دأينترنيت اکن مروجوق کڤد ديري ساي سباݢاي “muhd” سهاج⹁ ايايتو امڤت حروف ڤرتام دالم نام ڤڠݢونا ترسبوت. والاوڤون اورڠ مليسيا اکن سنتياسا باچ “muhd” سباݢاي “Muhammad” (محمد)⹁ ساي يقين اورڠ دري کاوسن لاٴين اکن باچ “muhd” سباݢاي امڤت حروف براسيڠن M-U-H-D [عيم يو عيچ دي] اتوا ممباچاڽ مڠيکوت بهاس ايڠݢريس⹁ ايايتو بوڽي “مه” (/məh/) دڠن منکن بوڽي “د” دهوجوڠ⹁ ماچم “MUH’D”. باݢي يڠ تيدق تاهو⹁ MUH اياله سبوتن لاٴين باݢي MY دالم بهاس ايڠݢريس⹁ چونتوهڽ MY NAME (نام ساي) کادڠ٢ دسبوت سباݢاي MUH NAME.
اونتوق مڽراݢمکن چارا ممڠݢيل ساي دان بواتکنڽ سام⹁ ساي ممبوات کڤوتوسن اونتوق مڠݢوناکن MNH48 [عيم عين عيچ فورتي عيغت] سباݢاي نام ڤڠݢونا اوتام دان يايا سباݢاي نام ڤڠݢيلن اوتام. ڤڠݢيل ساي يايا⹁ دان جک ڤربيذاٴن دڤرلوکن کران وجودڽ ببراڤ يايا يڠ بربيذا⹁ ڤڠݢيل ساي يايا MNH48 [عيم عين عيچ فورتي عيغت].
سلاٴين ايت⹁ ترداڤت جوݢ بياس ڤرسيڤسي دمان نام ڤڠݢونا muhdnurhidayat [محمد نور هداية] دليهت سباݢاي نام للاکي سچارا اٴوتوماتيکڽ کران ايجاٴنڽ دان جوݢ کران اي ممڤوڽاٴي نام محمد ددالمڽ. باڽق کالي اورڠ مڠاڠݢڤ ساي للاکي والاوڤون ساي سأورڠ يڠ برجنتينا بوکن ڤردواٴن برکچندروڠن کڤرمڤوانن يڠ مماکاي ڤاکاين ڤرمڤوان سڤنجڠ ماس⹁ ماله فيشين ڤاکاين کݢمرن ساي اياله مماکاي سکرت ڤينديق دڠن ستوکيڠ ڤنجڠ سمبيل منددهکن کوليت دبهاݢين ڤها⹁ ايايتو ݢاي فيشين يڠ دکنلي سباݢاي زيٴتاٴي ريوٓٴيکي. دڠن مڠوبه نام ڤڠݢونا منجادي MNH48 [عيم عين عيچ فورتي عيغت]⹁ اورڠ تيدق اکن تروس مڠڠݢڤ ساي سباݢاي للاکي دان اکن برتاڽ دهولو. ساي سأورڠ يڠ برجنتينا بوکن ڤردواٴن دان ساي ݢوناکن کات ݢنتي نام کتيݢ “they/them” [دي\ديم] دان “she/her” [شي\هر] دالم بهاس ايڠݢريس.
اڤاکه مقصود دسباليق MNH48 [عيم عين ايچ فورتي ايݢت]؟
MNH48 [عيم عين ايچ فورتي ايݢت] ايت هاڽاله کڤينديقن درڤد نام ڤڠݢونا يڠ لام ايايتو muhdnurhidayat [محمد نور هداية]⹁ دݢابوڠکن دڠن نومبور برتواه ساي ايايتو 48. سکورڠ-کورڠڽ اڤابيلا اي دتوليس سبݢيني⹁ اي تيدقله نمڤق وجودڽ ڤرکاتاٴن محمد ددالمڽ.
اد چريتا يڠ ڤنجڠ دسباليق نومبور 48⹁ تتاڤي چريتا اوتاماڽ برکاٴيت دڠن کلس کومڤوتر سماس تيڠکتن ساتو سکوله منڠه ڤد تاهون 2009. اونيت ڤمڤروسيسن دالم معمل کومڤوتر ڤد کتيک ايت سمواڽ 32-بيت⹁ دان ترداڤت مسئله دمان ببراڤ ڤرايسين موده اليه تيدق داڤت دجالنکن دکومڤوتر دالم معمل ترسبوت کران ڤرايسين ايت سموا دتوليس اونتوق اونيت ڤمڤروسيسن 64-بيت. تنڤا ڤڠتاهوان کومڤوتر يڠ اوڠݢول ڤد وقتو ايت⹁ دڠن بودوهڽ ساي منچادڠکن اݢر “کيت ڤاتوت ݢونا 48-بيت” اونتوق ممودهکن کدوا-دوا ڤيهق⹁ کران (32+64)÷2=48. راکن سکلس ساي مولا ݢوناکن نومبور 48 اونتوق مڠيجيق ساي سجق ايت⹁ تتاڤي ساي مڠمبيل کيرا اي سباݢاي نومبور برتواه ساي دان ساي تيدق اکن لوڤاکن اڤ يڠ تله برلاکو کتيک ايت.
اڤاکه سبب ڤيليه نام ياسويوشي ياتسوکو؟
نام ترسبوت سبنرڽ دڤيليه سچارا رمبڠ سماس ساي منچاري نام بهاس جڤون يڠ بوليه دکاٴيتکن دڠن نام بهاس چينا يڠ ساي ݢوناکن⹁ يڠ جوݢ بوليه دکاٴيتکن دڠن نام ساي يڠ سبنر.
نام کلوارݢ ياسويوشي (安喜) دڤيليه اڤابيلا ساي منجومڤاٴيڽ دلامن ترتنتو يڠ مڠاتاکن نام کلوارݢ ترسبوت دالم چارا باچاٴن ترسبوت همڤير ڤوڤوس⹁ کران لبيه راماي مڠݢوناکن نام کلوارݢ ترسبوت دالم باچاٴن لاٴين ايايتو انکي. ساي تيدق ايڠين اڤ٢ اونتوق ڤوڤوس⹁ جادي ساي بوات کڤوتوسن اونتوق مڠݢوناکنڽ. اي جوݢ ممڤوڽاٴي کنجي 喜 جادي اي برکاٴيت دڠن نام بهاس چينا ساي ايايتو Xǐ dáyà [سي٣ تا٢ يا٤] (喜达亚).
نام دبري ياتسوکو (弥津子) ڤولا دڤيليه سکادر مڠيکوت لوݢيک اونتوق مڠهوبوڠکن دڠن ڤرکاتاٴن بهاس جڤون لاٴين سمنتارا ممليهارا بهاݢين ڤنتيڠ نام سبنر ساي ايايتو يا (درڤد بوڽي کتيݢ دالم ڤرکاتاٴن هداية). ڤد اولڽ⹁ ساي ݢونا هيراݢانا سباݢاي اساس⹁ دان مولاکن دڠن يا (や). کموديان⹁ ساي تمبه يا (や) دڠن تسو (つ) سوڤاي نام ترسبوت موده اونتوق دݢابوڠکن دڠن بندا لاٴين سڤرتي کات ڤڠݢيلن -چن (~ちゃん)⹁ دمان اي اکن منجادي ياٴچن (やっちゃん) يڠ بربوڽي لبيه چوميل دان لبيه موده دسبوت بربنديڠ ياچن (やちゃん). سلڤس ايت⹁ ساي تمبهکن ياتسو (やつ) تادي دڠن ڤنامت کو (こ) يڠ بياسا دجومڤاٴي دالم نام يڠ برعنصور ڤرمڤوان. دڠن اداڽ نام ڤنوه دالم هيراݢانا سباݢاي ياتسوکو (やつこ)⹁ ساي ݢوناکن ڤرينسيڤ اتيجي اتيجي دويکيڤيديا بهاس ايڠݢريس (当て字) دان کاٴيتکن کنجي يڠ ممڤوڽاٴي باچاٴن ترسبوت کران ساي ايڠينکن نام دالم توليسن کنجي دان بوکن هيراݢانا⹁ ماک لاهيرله نام ياتسوکو (弥津子).
کناڤ نام سبنر ڤنجڠ ساڠت؟
سوڤاي اي بوليه جادي نيوترل جنتينا. کران نام٢ دالم بهاس ملايو ترلالو مڽبلهي مان٢ جنتينا⹁ ساتو-ساتوڽ چارا اونتوق ممبواتکنڽ نيوترل اداله دڠن مڠݢابوڠکن کدوا-دوا نام کللاکين دان نام کڤرمڤوانن. اورڠ دبارت موڠکين اکن براس کورڠ سنڠ اڤابيلا مريک ممباچ نام “محمد” تتاڤي اي ساڠت بياسا دالم نام٢ دالم کلوارݢ اورڠ ملايو تراوتاماڽ دمليسيا دان اورڠ سلاٴين دري اورڠ بارت تيدق براس سدميکيان اڤابيلا ممباچاڽ.
اي جوݢ امت بياسا اونتوق اورڠ ملايو ممڤوڽاٴي لبيه دري ساتو ڤرکاتاٴن دالم نام دبري⹁ اݢق جارڠ اورڠ ملايو يڠ هاڽ ممڤوڽاٴي ساتو ڤرکاتاين دالم نام دبري تنڤا مڠيرا جنتينا⹁ دان اد کموڠکينن اونتوق تيمبول ککليروان دڠن اورڠ لاٴين جک نام دݢوناکن هاڠ ممڤوڽاٴي ساتو ڤرکاتاٴن⹁ تراوتاماڽ اڤابيلا راماي يڠ مرهسياکن نام نصب کران اي دأڠݢڤ ڤريبادي. ماله⹁ اد اورڠ يڠ ممڤوڽاٴي نام يڠ لبيه ڤنجڠ⹁ دان کتيک اين⹁ نام ترڤنجڠ يڠ ددفترکن دمليسيا اياله Princess Aura Nurr Emily Amara Auliya Bidadari Nawal El Zendra Mohd Sufian (ايجاٴن جاوي تيدق دکتاهوٴي) دمان نام دبري⹁ Princess Aura Nurr Emily Amara Auliya Bidadari Nawal El Zendra ممڤوڽاٴي 10 ڤرکاتاٴن دان 54 اکسارا⹁ ماناکالا نام نصب⹁ Mohd Sufian ممڤوڽاٴي 2 ڤرکاتاٴن دان 10 اکسارا.
اصل مان؟
ساي براصل دري ڤکن کچيل يڠ دکنلي سباݢاي سوڠاي لالڠ⹁ دمان سوڠاي سوڠاي لالڠ مڠالير منروسيڽ. ياٴ⹁ ايتوله سوڠاي يڠ دتونجوقکن سباݢاي ايميج ڤڠاتس دهلامن اوتام بلوݢ اين. ڤکن اين ترلتق دسبله اوتارا سوڠاي ڤتاني⹁ باندر تربسر دقدح⹁ مليسيا. ترداڤت براتوس-راتوس کاوسن دسوڠاي ڤتاني دان سستڠهڽ برتينديه انتارا ساتو سام لاٴين کران سيستم ڤمبهاݢين کاوسن يڠ مڠليروکن⹁ جادي اندا تيدق اکن تاهو کاوسن مان دسوڠاي لالڠ يڠ ساي براصل. سستڠه رومه مڠݢوناکن ڤوسکود يڠ لاٴين دري جيرن والاوڤون برادا دجالن دان تامن يڠ سام⹁ دان ڤوسمين دري ڤوسکود برلاٴينن ترڤقسا داتڠ کجالن يڠ سام اونتوق ممبوات ڤڠهنترن دسببکن اوليه ايت. اي اݢق ڤليق تتاڤي تراوجا مليهت دوا ڤوسمين مڠهنتر بارڠ کرومه برلاٴينن دجالن يڠ سام ڤد وقتو يڠ سام.
کناڤ ساي نمڤق بهاس عرب دبلوݢ اين؟
کالاو اندا بوليه باچ سوٴالن اين⹁ موڠکين اندا بوکن اورڠ يڠ اکن تاڽ سوٴالن اين. اڤ ڤون⹁ بريتاهو مريک يڠ تاڽ بهاوا اين بوکنله بهاس عرب⹁ بريتاهو مريک بهاوا اين بهاس ملايو يڠ دتوليس دالم توليسن جاوي⹁ يڠ دچيڤتا ڤد زامن دهولو مڠݢوناکن توليسن عرب سباݢاي اساسڽ. ساي اورڠ ملايو دان بوکنڽ اورڠ عرب⹁ ماله ساي تيدق تاهو دان تيدق ايڠين بلاجر بهاس عرب کران ڤراڠاي بوروق اورڠ عرب تراوتاماڽ کتيک ملنچوڠ کنݢارا اين. مريک موڠکين برکلاکوان باٴيق دنݢارا مريک سنديري سبب ڤمرينته مريک مڠناکن اوندڠ٢ يڠ ساڠت کتت⹁ تتاڤي مريک تونجوقکن بلڠ سبنر اڤابيلا مريک برادا دلوار نݢارا عرب.
بلاجر دمان؟
سيلا ليهت هلامن معلومت ڤنديديقن دبلوݢ ساي.
ماچم مان هيدوڤ؟
ساي هيدوڤ ماچم بياسا ساج⹁ چوما لتيه سبب بلوم داڤت کرجا والاوڤون باڽق ڤرݢي تمودوݢا. کهيدوڤن سباݢاي مينوريتي جنتينا امت ممنتکن.


text:
سلطان سلاڠور مڠارهکن تيمڤوه ڤنڠݢوهن صلاة جمعة، صلاة سچارا برجماعه دان اکتيۏيتي چرامه دان کليه دسموا مسجد، سوراو دان موسوللا دسلاڠور دلنجوتکن سهيڠݢ ٣١ مي دڤن.
ستياءوسها سوليت کڤد سلطان شرافو الدين إدريس شه، محمد منير بني برکات ارهن بارو اکن دکلوارکن سکيراڽ وابق کوۏيد-١٩ داڤت دبندوڠ دان دأتسي دالم ساتو تيمڤوه يڠ لبيه اول.
“مليهت کڤد ڤرکمبڠن سماس ستاتيستيک کيس جڠکيتن کوۏيد-١٩ دسلوروه سلاڠور، سلطان منظاهيرکن کبيمبڠنڽ ترهادڤ ٦٫٥ جوت ڤندودوق سلاڠور يڠ موڠکين اکن تردده کڤد جڠکيتن وابق اين سکيراڽ لڠکه٢ ڤينچيݢاهن تيدق دأمبيل دڠن برسوڠݢوه٢،” کاتڽ دالم کڽاتأن.
سلطان جوݢ مڠارهکن صلاة جمعة هندقله دݢنتيکن دڠن صلاة ظهر دان صلاة فرض، سرتا صلاة سنة تراويح ڤد بولن رمضان تاهون اين هندقله دلاکوکن درومه ماسيڠ٢.
سلطان شرافو الدين جوݢ کچيوا دڠن ڤڽيبارن بريتا٢ ڤلسو دان ۏيدياو٢ ڤلسو برکاءيتن وابق ايت يڠ سماکين منولر.
سموا ڤيهق دايڠتکن سوڤاي لبيه برتڠݢوڠجواب دان تيدق مريک٢ بريتا يڠ بوليه منيمبولکن کݢليسهن دکالڠن رعيت.
“سلطان جوݢ برهارڤ اݢر رعيت تيدق موده ممڤرچايأي دان هندقله مڽمق ترلبيه دهولو کصحيحن ستياڤ بريتا يڠ دتريما دميديا سوسيال،” کاتڽ.


text:
يڠ دڤرتوا ديوان رعيت⹁ اظهر عزيزن هارون برکات⹁ ڤردان منتري محي الدين محمد ياسين برحق منتڤکن تريخ اونتوق ڤرليمن برسيدڠ سمولا اتس السن يڠ دراساکن واجر⹁ سوسولن تيته يڠ دڤرتوان اݢوڠ دان مجليس راج٢ ملايو سمالم.
منوروت لاڤورن فري مليسيا تودي⹁ بلياو برکات کوميتمن محي الدين اونتوق مڠاداکن سيدڠ ڤرليمن سکيتر سيڤتيمبر اتاو اوکتوبر تيدق ترلالو ليوات⹁ سباليقڽ منچوکوڤي باݢي مڠهادڤي کريسيس کوۏيد-19.
“ڤردان منتري برکواس منتڤکن تريخ سيدڠ ڤرليمن دڠن ڤرکنن يڠ دڤرتوان اݢوڠ. بلياو برحق ممڠݢيل سيدڠ مڠايکوت ڤرلمباݢاءن⹁ ماله بلياو تله مڽاتاکن سچارا راسيونل برکناءن کواجرن تيمڤور ترسبوت.
“انتاراڽ کران اڠک کوۏيد-19 دان سباݢايڽ⹁ جادي باݢي ڤيهق ڤرليمن⹁ کيت منوڠݢو تريخ ڤرسيدڠن دتتڤکن ننتي⹁” کاتاڽ⹁ منوروت سبواه لاڤورن اوليه اوتوسن مليسيا.
سمالم⹁ يڠ دڤرتوان اݢوڠ برڤندڠن سيدڠ ڤرليمن ڤرلو دأداکن دڠن سݢرا اونتوق ممبحثکن اوردينن٢ ضرورة دان ڤلن ڤموليهن نݢارا.
دالم سبواه کڽاتاءن ميديا⹁ داتوء ڤڠلولا بيجاي دراج استان نݢارا⹁ احمد فضيل شمس الدين برکات سلطان عبد الله سلطان احمد شه مڽدري ڤرنن ڤنتيڠ ڤرليمن اونتوق ممبينچڠکن ايسو برکاءيتن کوۏيد-19.
راج٢ ملايو توروت برسڤنداڤت دالم ڤرکارا ترسبوت⹁ دان منمبه بهاوا ديوان٢ اوندڠن نݢري جوݢ ڤرلو دبوليهکن اونتوق برسيدڠ دڠن سݢرا.
کلامرين⹁ محي الدين کتيک مڠعمومکن ڤلن ڤموليهن نݢارا يڠ مرڠکومي امڤت فاس برکات⹁ ڤرليمن بوليه برسيدڠ سمولا دالم فاس 3 ڤلن ڤموليهن نݢارا ياءيت سکيتر سيڤتيمبر اتاو اوکتوبر.
کاتاڽ⹁ کراجاءن اکن منيمبڠکن ڤراليهن درڤد فاس 1 کفاس 2 اڤابيلا ڤورات کيس هارين برکورڠن باوه 4,000 کيس⹁ سيستم کصيحتن عوم تيدق لاݢي دتاهڤ کريتيکل دان 10% ڤندودوق لڠکڤ دوا دوس ۏکسين.
محي الدين برکات⹁ نݢارا اکن براليه کفاس 3 جک ڤورات کيس هارين تورون کباوه 2,000 کيس⹁ سيستم کصيحتن عوم دتاهڤ سليسا دڠن قدر ڤڠݢوناءن کاتيل اونتيت راوتن راڤي دڤارس منچوکوڤي دان 40% ڤندودوق لڠکڤ دوا دوس ۏکسين.
بلياو منجڠکاکن سموا سيکتور ايکونومي اکن داڤت دبوک سأول اخير اوکتوبر اڤابيلا نݢارا مماسوکي فاس 4⹁ دڠن ڤورات کيس هارين کوۏيد-19 برکورڠن کڤد 500 کيس کباوه دان 60% ڤندودوق لڠکڤ دوس سونتيقن ۏکسين.


text:
ڤرخدمتن اهلي ڤرليمن ڤاسير سالق تاج الدين عبد الرحمان سباݢاي ڤڠروسي بوکن ايکسکوتيف ڤراساران مليسيا برحد (ڤراساران) دتامتکن برقوات کواس سرتا مرتا.
ڤرکارا ايت دڽاتاکن دالم سڤوچوق سورت يڠ دتنداتاڠني منتري کواڠن تڠکو ظفرل عبد العزيز
منتري کواڠن دڤربادنکن اداله ڤمݢڠ ساهم توڠݢل ڤراساران⹁ يڠ مميليقي باڽق رڠکاين ڤڠاڠکوتن عوم مليسيا.
اين ترماسوق لالوان ايل.ار.تي. کلان جاي⹁ يڠ مڽقسيکن کمالڠن ڤد هاري اثنين سلڤس دوا ترين ايل.ار.تي. برتمبوڠ – مڠعقيبتکن 64 اورڠ دکجرکن کهوسڤيتل – انم درڤدڽ دالم کأداءن کريتيکل.
سورت ظفرل کڤد تاج الدين برايدر دالم کالڠن ڤڠعمال ميديا ڤتڠ اين.
“دمعلومکن بهاوا منتري کواڠن تله برستوجو اݢر ڤرخدمتن يڠ برهورمت داتوء سري سباݢاي ڤڠروسي بوکن ايکسکوتيف ڤراساران مليسيا برحد (ڤراساران) دتامتکن برقوات کواس سرتا مرتا⹁” توليس سورت يڠ دألامتکن کڤد تاج الدين ايت.
کتيک دهوبوڠي⹁ جوروچاکڤ کمنترين کواڠن مڠصحکن سورت ايت.
ڤرکمبڠن اين حاضير کتيک تاج الدين منداڤت کچمن سوسولن کڽاتاءن کتيک مڠنداليکن سيدڠ ميديا مڠناءي کمالڠن ايل.ار.تي بارو٢ اين.
ثلاث لالو⹁ کتيک منجاوب ڤرتاڽاءن ورتاون مڠناءي سيتواسي دلوکاسي کمالڠن ايل.ار.تي. برکناءن⹁ تاج الدين برکات “نورمل … هاڽ دوا ترين برسام ساليڠ برچيوم …” دان کمودينڽ ترتاوا کچيل.
چارا تاج الدين مڠنداليکن سيدڠ ميديا ايت کمودينڽ مڠاوندڠ ݢساءن اݢر بلياو براوندور درڤد ڤراساران.
ستاکت جم 7.30 مالم تادي⹁ ڤيتيشن يڠ مڠݢسا ڤمچتن تاج الدين منداڤت لبيه 130,000 ڤننداتاڠن.


text:
سباݢاي سأورڠ بليا⹁ ايسو اوندي 18 امت دکت دهاتي ساي. ساي تله بايق منوليس تنتڠ حال اين سبلوم رڠ اوندڠ٢ ترسبوت دلولوسکن ڤد تاهون 2019.
کتيک ايت⹁ ڤارا ڤميمڤين ڤوليتيک درڤد سموا ڤرتي ڤوليتيک تله برساتو مڽوکوڠ اوندي 18⹁ خصڽ ارمادا يڠ ممڤرجواڠکن هق اورڠ مودا. انتارا الاسنڽ ايله حال اين سلارس دڠن عملن ديموکراسي دنيا.
مک ڤد 16 جولاي 2019⹁ ديوان رعيت تله ملولوسکن رڠ اوندڠ٢ ڤرلمباݢاءن (ڤينداءن) 2019 باݢي منورونکن هد عمور مڠاوندي⹁ ڤندفترن ڤڠاوندي اءوتوماتيک⹁ دان منورونکن عمور چالون برتنديڠ ڤيليهن راي کڤد 18 تاهون.
باريسن اهلي ڤرليمن کراجاءن دان ڤمبڠکڠ منچيڤتا سجاره اڤابيلا مڽوکوڠ ماجوريتي لبيه دوا ڤرتيݢ باݢي ملولوسکن رڠ اوندڠ٢ (ڤينداءن) 2019⹁ دديوان رعيت⹁ ثلاث. سڤيکر داتوء محمد عريف محمد يوسف کتيک مڠعمومکن ڤرکارا ايت برکات⹁ سراماي 211 اهلي مڽوکوڠ⹁ ملبيهي جومله يڠ دڤرلوکن ياءيت 148 اورڠ.عيم.ستار – سجاره ترچيڤتا⹁ ڤرليمن لولوس رڠ اوندڠ٢ اوندي 18 تاهون – 16 جولاي 2019
ڤد 25 جولاي 2019⹁ ديوان نݢارا ملولوسکن رڠ اوندڠ٢ ترسبوت دڠن ماجوريتي دوا ڤرتيݢ.
ڤينداءن برکناءن ممڤراوليه سوکوڠن 47 درڤد 68 اهلي ديوان نݢارا ياءيت ملبيهي دوا ڤرتيݢ اوندين ماجوريتي يڠ دڤرلوکن⹁ سلڤس 24 سيناتور مڠامبيل بهاݢين دالم سيسي ڤربحثن.هارين ميترو – ديوان نݢارا لولوس عمور مڠاوندي 18 تاهون – 25 جولاي 2019
مک بليا دسلوروه نݢارا دڠن ݢمبيرا مراعيکن حال اين دان راماي يڠ برچيتا-چيتا اونتوق مڠاوندي ڤدد ڤ.ر.ع. 15.
منتري دجابتن ڤردان منتري (حال احوال اوندڠ٢)⹁ تقي الدين حسن ڤد نوۏيمبر 2020⹁ مڠصحکن بهاوا ڤراتورن بهارو اين اکن دتريما ڤاکاي سليوات-ليواتڽ جولاي تاهون اين.
مڽديهکن لاݢي⹁ کباکڠن اين کدڠرڠ ڤولا کڽاتاءن ببراڤ ڤميمڤين کراجاءن ممڤرسوءالکن ايسو يڠ تله دڤوتوسکن اوليه مريک سنديري.
کنڤ سهيڠݢ باݢاي رومه سياڤ ڤاهت بربوڽي؟
کماتڠن ڤارا بليا اونتوق ممبوات ڤيليهن تله دڤرسوءالکن. والحال⹁ دوا تاهون يڠ لالو ڤارا ڤميمڤين برڤنداڤت بهاوا بليا براوسيا 18 تاهون تله ماتڠ اونتوق مڠاوندي.
دالم سيتواسي اين⹁ راماي يڠ ريساو اڤاکه اسڤيراسي اوندي 18 يڠ تله دجنجيکن اکن ترچاڤاي؟
بليا ترتاڽ-تاڽ⹁ اونتوق ڤ.ر.ع. 15⹁ اوندي 18 ءون ک تق ءون؟


text:
وبعده احوال دڠن ايڠتن تولوس اخلاص دان راس کشکورن ڤدوک ککندا دان ڤدوک ککندا تڠکو ڤرمايسوري سلاڠور⹁ تڠکو ڤرمايسوري نور اشيکين مڠاوچڤکن ستيڠݢي-تيڠݢي تهنيئه سمڤنا اولڠ تاهون سهاري کڤوتراءن سري ڤدوک بݢيندا يڠ دڤرتوان اݢوڠ ڤد تڠݢل 7 جون 2021.
ڤدوک ککندا مندعاءکن سموݢ سري ڤدوک اديندا دلنجوتکن اوسيا⹁ صيحت والعافية دان سبتتاس براد ددالم ڤمليهاراءن الله سبحانه وتعالى.
ڤدوک ککندا برهارڤ اݢر سري ڤدوک اديندا داڤت تروس ممرينته نݢارا مليسيا اين دڠن عاديل لاݢي بيجقسان برداسرکن ڤرلمباݢاءن نݢارا.
مليهت کڤد سيتواسي سماس کتيک اين⹁ ڤدوک ککندا جوݢ برهارڤ سري ڤدوک اديندا سنتياس برصبر دالم منجالنکن توݢس يڠ دأمنهکن⹁ برلندنکن اݢام إسلام سڤرتي فرمان٢ الله سبحانه وتعالى ددالم القرءان :-
“دان کامي جاديکن دأنتارا مريک ايت ڤميمڤين٢ يڠ ممبري ڤتونجوق دڠن ڤرينته کامي کتيک مريک صبر. دان اداله مريک مياقيني اية ٢ کامي.” ~ (سورة السجدة : اية 24)
“مک برصبرله کامو ترهادڤ اڤ يڠ مريک کاتاکن دان برتسبيحله سمبيل مموجي توهنمو سبلوم تربيت ماتاهاري دان سبلوم تربنم(ڽ)” ~ (سورة ق : اية 39)
سموݢ سري ڤدوک اديندا تروس برسمايم دأتس سيڠݢهسان تختا کراجاءن مليسيا دڠن براوليه کمولياءن دان کسجهتراءنڽ.
وبالله التوفيق والهداية والسلام عليکم ورحمة الله وبرکاته.
“ڤرتاهن دان ستيا کڤد اݢام إسلام”
“برخدمت اونتوق رعيت دان نݢارا”
دولي يڠ مها موليا سلطان شرف الدين ادريس شه الحاج
سلطان سلاڠور
ايستان عالم شه
6 جون 2021